Tiba masa rakyat Malaysia berubah, bentuk kerajaan bersih: Nik Zawawi

Setiausaha Majlis Syura Ulama PAS Datuk Nik Muhammad Zawawi Salleh berkata sudah tiba masanya rakyat Malaysia berubah dan membentuk sebuah negara yang lebih bersih daripada pelbagai penyelewengan dan stabil dari segi politik.

Beliau berkata sejak beberapa tahun kebelakangan rakyat Malaysia dilihat sudah muak dengan pemerintah yang terlibat dengan isu-isu rasuah, penyelewengan dan penyalahgunaan kuasa.

Menurutnya misi Perikatan Nasional sekarang ialah memberi perkhidmatan bersih dan berintergriti kepada rakyat.

“Kita akan berusaha sedaya upaya supaya kita berjaya menuju ke arah itu.

“Kita nak rakyat juga punyai kekuatan sendiri untuk melonjakkan ekonomi, perpaduan dan seumpamanya supaya satu masa negara kita akan jadi negara maju yang bersih dan stabil,” katanya menurut Sinar.

Beliau berkata demikian kepada media selepas merasmikan Program Semarak Tani, di Bandar Baru Pasir Puteh di Pasir Puteh, hari ini (14 November 2022). Hadir sama Pengerusi Parti Pribumi Bersatu Malaysia (Bersatu) Kelantan, Datuk Kamaruddin Md. Nor.

Dalam Pilihan Raya Umum Ke-15 (PRU-15) Sabtu ini, Nik Zawawi yang juga penyandang kerusi Parlimen Pasir Puteh, berdepan saingan empat penjuru menentang calon Putra, BN dan PH.

Pada PRU-14 lalu, beliau memperoleh 32,307 undi berbanding BN (30,947 undi), dan PKR (4,896 undi).

Mengulas persediaannya di Parlimen Pasir Puteh, Nik Zawawi berkata PAS mempunyai lebih kekuatan dengan sokongan padu, setelah bekerjasama daripada Bersatu serta Gerakan di dalam Perikatan Nasional (PN).

Beliau menjelaskan kerjasama itu telah banyak mengubah senario politik di Parlimen Pasir Puteh.

“Kita merakamkan setinggi-tinggi penghargaan kepada Bersatu yang bekerjasama dengan PAS, dan bukannya memberi seribu satu macam alasan bila diajak bersama,” katanya.


Ismail Sabri umum keputusan sukar benarkan pengeluaran KWSP RM10,000

Perdana Menteri (PM) Datuk Seri Ismail Sabri Yaakob akhirnya mengumumkan kebenaran pengeluaran khas sebanyak RM10,000 daripada simpanan Kumpulan Wang Simpanan Pekerja (KWSP) hari ini.

Perincian mengenai pengeluaran simpanan terbabit akan diumumkan oleh Kementerian Kewangan dan KWSP.

Ujar beliau, keputusan itu dibuat berdasarkan kepada dapatan kajian dan penelitian secara menyeluruh dalam kalangan Keluarga Malaysia yang masih terkesan dari segi ekonomi, kehilangan pendapatan dan sedang membina semula kehidupan.

“Berdasarkan dapatan kajian dan penelitian secara menyeluruh dalam fasa pemulihan selepas pandemik ini, ada dalam kalangan Keluarga Malaysia yang masih terkesan dari segi ekonomi, hilang pendapatan dan sedang membina semula kehidupan.

“Kerajaan mendengar, mengkaji dan meneliti permintaan daripada semua pihak untuk mengeluarkan caruman KWSP.

“Justeru itu, pada hari ini kerajaan bersetuju membenarkan pengeluaran khas KWSP sebanyak RM10,000,” katanya semasa sidang media hari ini.

Bagaimanapun, Ismail Sabri berkata ia satu keputusan yang sukar kerana ia melibatkan simpanan masa depan orang ramai dan merayu ia hanya dikeluarkan sekiranya terdapat keperluan mendesak.

“Ini merupakan keputusan yang sukar kerana ia melibatkan simpanan hari tua rakyat dan pengeluaran khas ini adalah jalan tengah dalam mengimbangi antara keperluan mendesak hari ini dan simpanan masa hadapan.

“Walaupun Kerajaan memberikan kebenaran untuk pengeluaran khas KWSP ini, namun saya merayu kepada para pencarum supaya mengekalkan simpanan mereka kecuali keadaan benar-benar mendesak.

“Saya berharap para pencarum membuat pertimbangan yang sewajarnya sebelum melakukan pengeluaran, demi masa depan,” katanya lagi.

Untuk rekod, kerajaan sebelum ini membenarkan pengeluaran caruman Kumpulan Wang Simpanan Pekerja (KWSP) melalui tiga skim iaitu i-Lestari, i-Sinar dan i-Citra berjumlah RM101 bilion, melibatkan 7.34 juta pencarum sejak pandemik Covid-19 melanda negara dua tahun lalu.

Beliau juga berharap pencarum KWSP membuat pertimbangan dan berfikir masak-masak sebelum membuat keputusan untuk mengeluarkan wang simpanan mereka tersebut.


Bekalan mulai stabil selepas kemasukan telur import: Mat Sabu

Selepas langkah membawa masuk telur import, Datuk Seri Mohamad Sabu berkata bekalan bahan makanan asas negara itu mulai stabil.

Menteri Pertanian dan Keterjaminan Makanan itu berkata langkah membawa masuk telur import itu berjaya menangani masalah kekurangan bekalan yang dihadapi negara sebelum ini, ia walaupun terdapat kritikan dan spekulasi membabitkan syarikat pengeluar telur yang diberikan permit import baru-baru ini.

“Setelah kemasukan telur ayam import, bekalan sekarang mulai stabil dan di peringkat ini kita boleh hentikan import itu bila-bila masa sebab kita mahu utamakan pengelur telur tempatan,” kata Mohamad di majlis bersama diaspora Malaysia di Indonesia, di sini semalam menurut laporan Bernama.

Dalam pada itu, Mohamad atau dikenali Mat Sabu itu menjangkakan pengeluaran bekalan telur ayam dalam negara kembali pulih menjelang hujung tahun ini.

“Insya-Allah pada tahun ini pengeluaran telur ayam mencukupi dan mampu sampai ke tahap eksport pada hujung tahun,” katanya di majlis bersama diaspora Malaysia di Indonesia, di sini semalam.

Bagaimanapun, beliau berkata risiko termasuk perubahan iklim dan penyakit akan terus diberi perhatian kerana boleh memberi kesan kepada pengeluaran.

Pada 16 Dis lepas, kementerian bersetuju memberikan kebenaran sementara kemasukan telur ayam daripada sumber luar dan kebenaran itu akan dikaji semula apabila bekalan telur dalam negara kembali stabil.

Isu telur import mendapat perhatian umum sebelum ini selepas Ahli Parlimen Ayer Hitam, Datuk Seri Dr Wee Ka Siong mendedahkan beliau menerima surat saman kedua daripada pengimport telur dari India susulan kenyataannya di Dewan Rakyat sebelum ini.

Ka Siong yang juga Presiden MCA berkata, beliau rasa terkilan dengan tindakan tersebut.

“Saya rasa terkilan kerana baru saja menerima surat kedua dari peguam yang mewakili syarikat pengimport telur dari India.

“Saya tidak gentar dan tetap mempertahankan kenyataan yang telah saya buat di dalam Dewan Rakyat,” ujarnya.

Beliau meraih perhatian apabila membawa tiga telur ayam berlainan jenis iaitu telur dari India, telur omega dan telur tempatan ke Dewan Rakyat.

Beliau ketika itu menggesa Kementerian Pertanian dan Keterjaminan Makanan menumpu soal ketidakcukupan telur ayam tempatan, bukannya mengimport telur antaranya dari India untuk menampung keperluan domestik.


Apa jaminan kestabilan kerajaan PH apabila wakil Melayu bukan lagi dominan?

Kami mengingatkan kepada Ahli Parlimen (MP) Melayu bahawa teras kekuasaan di Malaysia mestilah di tangan orang Melayu. Jangan digadai maruah dan anak cucu kepada mereka yang bersikap cauvinis.

Ingatlah Wasiat Raja-Raja Melayu “Kami wasiatkan kepada zuriat keturunan kami 7 perkara yang mana jika kamu bersatu padu dan berpegang teguh kepadanya selama itulah kamu akan aman damai dan selamat sejahtera”.

Wasiat ketujuh: “Kami amanahkan dan kami pertanggungjawabkan kepada Raja-Raja Melayu untuk melindungi kedudukan istimewa orang Melayu dan kepentingan sah kaum-kaum lain. (Kemudian ditambah kedudukan istimewa anak negeri Sabah dan Sarawak).”

Namun, apabila melihat kepada angka sokongan diterima daripada MP yang duduk di dalam parti komponen Pakatan Harapan (PH) serta MP Bebas, kita berasa ngeri apabila jumlah komposisi dari segi kaum jauh berbeza.

Ini sekali gus menunjukkan Melayu tidak ada suara di dalam gabungan itu, walaupun yang mengetuainya adalah orang Melayu sendiri tetapi jika undian dilakukan pasti Melayu akan kalah.

Berdasarkan komposisi sokongan di dalam PH, Melayu hanya mempunyai 33 MP sahaja berbanding bukan Melayu sebanyak 58 MP. Keseluruhan sokongan terhadap PH hanyalah 91 MP.

Setelah Barisan Nasional (BN) tumbang pada Pilihan Raya Umum Ke-14 (PRU14) lalu yang berpunca daripada kleptokrat pemimpin UMNO, negara diperintah oleh PH dan diketuai oleh Melayu, tetapi majoriti suara kerajaan ketika itu berada di pihak bukan Melayu.

Melayu kembali bertaut apabila muncul kesedaran di kalangan MP Bersatu, PAS dan UMNO, setelah melihat bahaya yang bakal menimpa negara di bawah PH.

Namun kini, perpecahan di kalangan pemimpin politik Melayu gara-gara kerakusan untuk merebut kuasa kembali berulang dan semakin teruk. Tiada lagi semangat juang seperti ditunjukkan ketika British memperkenalkan Malayan Union pada 1946. Ketika itu yang menyatukan Melayu adalah semangat Islam.

Perpecahan berpunca daripada segelintir pemimpin UMNO yang dulunya meletakkan Islam di hadapan, tetapi sekarang hilang entah ke mana.

Penarikan sokongan terhadap kerajaan Perikatan Nasional (PN) bakal meruntuhkan sebuah kerajaan Islam yang tegak melaksanakan tanggungjawab terhadap semua kaum dan agama sejak Mac 2020.

Sekali gus tindakan itu juga membuka semula pintu pusat pentadbiran negara di Putrajaya kepada majoriti bukan Melayu. Inilah yang rakyat saksikan sekarang, dan mereka menunggu waktu untuk menjatuhkan hukuman selepas penggal Parlimen tamat.

Rakyat juga, tidak kira Melayu, Cina, India, Serani, Iban dan etnik lain, sedang memerhati. Dalam keadaan mereka berdepan kesukaran akibat pandemik Covid-19, pemimpin-pemimpin blok pembangkang dan rakan sekutu mereka

Justeru, suhu keegoan, kedengkian, iri hati dan dendam di kalangan pemimpin Melayu mesti diturunkan.

Ada pepatah Cina menyebut, perjalanan beribu langkah tidak akan berlaku jika tidak dimulakan dengan langkah pertama.

Oleh itu fikirkan masa depan negara tercinta ini.

Tok Akhi
Pemerhati Politik Kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Tiada penemuan konklusif Azam langgar peraturan dagangan: SC

Suruhanjaya Sekuriti Malaysia (SC) sudah menamatkan inkuiri berkaitan dengan akaun dagangan Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki.

Hasil dapatan berdasarkan keterangan yang dikumpul ia tidak dapat membuat penemuan secara konklusif bahawa berlakunya pelanggaran di bawah seksyen 25(4) SICDA.

Sebagai pengawal selia pasaran modal, SC berkata bidang kuasa kawal selianya adalah sebagaimana yang terkandung di bawah Akta Suruhanjaya Sekuriti Malaysia 1993 (SCMA), Akta Pasaran Modal dan Perkhidmatan 2007 (CMSA) dan Akta Perindustrian Sekuriti (Depositori Pusat) 1991 (SICDA).

Suruhanjaya itu mengeluarkan kenyataan media tersebut sebagai menjawab pertanyaan media yang diterima pada hari ini mengenai hasil siasatan SC di bawah seksyen 25(4) SICDA berhubung akaun dagangan Tan Sri Azam Baki (dirujuk sebagai “siasatan tersebut”).

“Sehubungan dengan ini, siasatan tersebut adalah berkaitan dengan isu sama ada telah berlaku pelanggaran di bawah seksyen 25(4) SICDA.

“Seksyen 25(4) menyatakan bahawa suatu akaun dagangan mesti dibuka di atas nama pemilik benefisial atau penama yang diberi kuasa,” kata SC dalam satu kenyataan hari ini lapor Bernama.


Sambutan 2022: Bali ‘halau’ pengembara langgar SOP Covid-19

Indonesia hari ini memberi amaran kepada pengembara asing mereka akan dihalau keluar sekiranya melanggar protokol dan prosedur operasi standard (SOP) Covid-19 di pulau peranginan Bali ketika sambutan Tahun Baharu, esok.

“Siap sedia untuk dihalau keluar,” jelas Ketua Imigresen Bali, Jamaruli Manihuruk.

Katanya semua pihak perlu mematuhi protokol kesihatan etika negara itu sedang berusaha mencegah penularan varian Omicron yang sedang melanda global sekarang.

Selain itu, Gabenor Bali juga sudah melarang karnival, pesta bunga api dan perhimpunan melebihi 50 orang, sepanjang tempoh sambutan Krismas dan Tahun Baharu.

Manakala, pusat beli-belah, restoran dan kafe dibenarkan beroperasi sehingga jam 10 malam pada kapasiti 75 peratus.

Sebelum ini, Bali merupakan salah satu lokasi pilihan ramai pengembara dari Australia dan New Zealand serta negara jirannya seperti Singapura kerana pemandangan tropikanya yang indah, pantai luncur air serta pesta.

Jamaruli memaklumkan sepanjang tahun ini hampir 200 pengembara diusir dari pulau itu termasuk tujuh pelancong diarah keluar dari Indonesia kerana melanggar protokol Covid-19.

Julai lalu, tiga pengembara asing dari Amerika Syarikat (AS), Ireland dan Russia dihalau ke negara asal mereka selepas ditahan kerana tidak memakai pelitup muka ketika berada di tempat awam.

Pada Mei lalu, seorang selebriti sosial media Russia dan YouTuber Taiwan yang berpangkalan di AS dihalau pulang selepas menyiarkan video di mana mereka dilihat bersiar-siar di sekitar Bali dengan hanya mengecat muka seolah-olah memakai pelitup muka.

Sehingga kini, Indonesia masih kekal sebagai negara Asia Tenggara yang terjejas teruk kerana dilanda pandemik Covid-19 dan sehingga semalam, lebih 4.2 juta jangkitan kes Covid-19 direkodkan termasuk lebih 144,000 korban sejak tahun lalu.

Di Bali, lebih 110,000 kes positif dan lebih 4,000 korban yang dilaporkan melalui data keseluruhan di republik itu.

Dengan kadar vaksinasi yang sangat rendah, republik itu kekal terdedah kepada jangkitan baharu, terutamanya varian Omicron yang lebih mudah menular dan kini merupakan varian dominan di Eropah.

Setakat ini, terdapat hampir 68 kes akibat jangkitan varian Omicron yang disahkan di Indonesia. – Agensi


Pakar beri amaran gelombang ketiga Covid-19 di Indonesia

Pakar epidemiologi Universiti Griffith Australia Dicky Budiman memberi amaran potensi gelombang ketiga kes Covid-19 di Indonesia bakal tercetus, tatkala tahap imuniti penduduk yang telah menerima suntikan vaksin semakin menurun.

“Potensi gelombang ketiga sangat jelas. Potensi ini berkaitan dengan populasi yang belum mempunyai imuniti terhadap virus dan mereka yang imunitinya telah menurun,” katanya.

Berdasarkan kajian, kekebalan seseorang yang telah menerima suntikan vaksin terhadap penularan Covid-19 akan berkurangan lima bulan selepas menerima vaksinasi lengkap.

“Tidak ada yang bertahan lama, itu fakta. Jadi potensi lonjakan kes yang disebabkan oleh Omicron adalah sangat jelas. Sementara itu, kadar jangkitan varian ini juga lebih cepat daripada varian Delta,” katanya.

Oleh itu, katanya kerajaan perlu meningkatkan ujian dan pengesanan untuk menangani varian Omicron.

“Ini tidak boleh diabaikan, kerana kita tidak akan dapat memutuskan rantaian penularan jika kita tidak melakukan pengesanan awal secara besar-besaran.

“Menghentikan penularan perlu dilakukan dengan mencari kes jangkitan dan kontak mereka, supaya orang ramai boleh menjalani pengasingan atau kuarantin secara berkesan,” jelasnya.

Selain itu, kerajaan juga mesti menguatkuasakan protokol kesihatan dengan tegas, termasuk mengawasi orang ramai dalam memakai pelitup muka, menjaga penjarakan sosial, mencuci tangan, menjauhi orang ramai, dan mengurangkan pergerakan.

Dicky berkata, Omicron tidak boleh dipandang remeh, kerana varian ini diisytiharkan sebagai varian of concern (VOC).

“Jadi jangan pandang rendah kerana varian ini berbahaya. Omicron kelihatan seperti varian virus yang mudah ditangani kerana kebanyakan orang telah memperoleh vaksinasi,” katanya.

Sementara itu, pakar epidemiologi dari Universiti Andalas, Padang, Sumatera Barat, Defriman Djafri menggesa kerajaan memperhebat saringan, ujian, pengesanan dan analisis jujukan genom penuh (WGS) bagi menyekat penularan varian Omicron di negara itu.

“Strategi ini adalah untuk memastikan kita dapat mengenal pasti dengan cepat, dan kes yang dikenal pasti mesti dikuarantin secara ketat, memandangkan varian Omicron boleh merebak lebih cepat berbanding varian lain,” katanya.

Menurutnya, orang ramai tidak boleh lalai dalam melaksanakan protokol kesihatan walaupun telah divaksin Covid-19.

“Walaupun sudah divaksin, orang ramai tidak seharusnya bersikap jahil dan berasa kebal terhadap virus itu dengan tidak memakai pelitup muka atau melaksanakan protokol kesihatan yang telah mereka laksanakan selama ini bagi mengurangkan risiko penularan,” katanya.

Sejak 15 Disember tahun lalu Indonesia mengesahkan mengesan, 1,161 kes jangkitan Omicron, dengan dua kematian. – Agensi


PN gesa tubuh Suruhanjaya Bebas Diraja siasat skandal kapal tempur

Perikatan Nasional (PN) menggesa Kabinet menubuhkan sebuah Suruhanjaya Bebas Diraja bagi menyiasat dakwaan berlaku penyelewengan berkaitan projek kapal tempur pesisir pantai (LCS) Tentera Laut Diraja Malaysia (TLDM).

Pengerusinya Tan Sri Muhyiddin Yassin berkata lebih malang sekiranya amalan rasuah dan penyelewengan yang menjadi barah dalam sebuah pemerintahan kleptokrasi berulang kembali di negara kita.

Menurutnya PN yang dianggotai Bersatu, PAS, Gerakan, STAR Sabah dan SAPP, serta disokong wakil Bebas, menentang keras amalan kotor ini dan tidak akan membiarkan kumpulan kleptokrat kembali memperjudikan nasib rakyat demi kepentingan peribadi.

“Walaupun pemerintahan kleptokrasi BN telah berakhir pada PRU-14 yang lalu, namun sehingga hari ini kita masih dihantui oleh peninggalan kebobrokan pemerintahan mereka.

“Yang terbaharu ialah skandal pembinaan kapal LCS TLDM yang melibatkan kerugian wang rakyat sebanyak RM9 bilion, selain merencatkan keupayaan TLDM untuk mengawal perairan negara disebabkan kegagalan syarikat yang dianugerah kontrak pembinaan kapal LCS secara rundingan terus untuk menyiapkan projek tersebut.

“Pendedahan bekas Panglima TLDM, Tan Sri Dr Abdul Aziz Jaafar, mengenai bantahan beliau terhadap perolehan projek ini menerusi beberapa pucuk surat yang dihantar kepada Menteri Pertahanan pada ketika itu amat mengejutkan kita,” katanya dalam kenyataan hari ini.

Bantahan ini, bagaimanapun tidak diendahkan oleh Menteri Pertahanan ketika itu Datuk Seri Ahmad Zahid Hamidi yang juga Presiden UMNO dan Pengerusi Barisan Nasional (BN).

“Inilah pemimpin BN yang akan mengetuai parti itu dalam PRU-15. Jika inilah hakikatnya, adakah rakyat Malaysia akan mempercayai mantra yang akan dibawa oleh BN dalam Pilihan Raya Umum (PRU) akan datang?,” katanya.

Pada Khamis (4 Ogos lalu) Jawatankuasa Kira-Kira Wang Negara (PAC) mendedahkan laporan setebal 247 muka surat berhubung LCS dan antaranya terma-terma kontrak adalah lemah dan tidak memihak kepada kerajaan apabila pembayaran projek LCS berdasarkan kemajuan aktiviti atau pembekalan item dan bukan berdasarkan kemajuan sebenar.

Menurut laporan itu, pandangan TLDM selaku pengguna akhir tidak diendahkan oleh Kementerian Pertahanan dan Boustead Naval Shipyard Sdn Bhd (BNS) dalam pelaksanaan projek LCS.

Untuk rekod, perolehan LCS itu telah diluluskan oleh Putrajaya pada awal 2011 ketika pemerintahan BN dan UMNO. Pada akhir 2011, kontrak RM9 bilion telah diberikan kepada BNS.

Kontrak itu berkuat kuasa pada 3 Oktober 2013, selama 10 tahun dan akan tamat pada 2 Oktober tahun depan.

Lima daripada enam kapal itu sepatutnya diserahkan bulan ini, kata PAC pada Khamis, 4 Ogos lalu. LCS adalah kapal yang lebih kecil yang umumnya direka untuk operasi berhampiran pantai.

Tetapi, tiada satu pun daripada enam kapal yang ditempah TLDM telah dihantar oleh kontraktor tempatan BNS, sedangkan kerajaan BN dan UMNO telah membayar lebih RM6 bilion.

Pada asalnya, reka bentuk kapal jenis Sigma pilihan TLDM telah dipersetujui oleh Menteri Pertahanan. Keputusan tersebut telah berubah kepada reka bentuk kapal jenis Gowind pada 11 Julai 2011 atas cadangan BNS yang dibawa kepada Zahid pada 8 Julai 2011.

Laporan itu juga memetik kenyataan Panglima TLDM ketika itu, Laksamana Tan Sri Dr Abdul Aziz Jaafar, yang berkata keputusan tersebut adalah sesuatu yang tidak kena.


PPUM hantar ubat ke rumah pesakit

Tidak perlu datang lagi ke bahagian farmasi Pusat Perubatan Universiti Malaya (PPUM) untuk mengambil ubat rantaian sejuk seperti insulin, sebaliknya pusat perubatan itu akan menghantarnya ke rumah pesakit.

Ketua Pegawai Farmasi Jabatan Farmasi PPUM, Alias Aris berkata, sebelum ini hanya ubat pada suhu bilik sahaja yang dihantar secara terus ke rumah pesakit berikutan kekangan logistik untuk ubat rantaian sejuk yang memerlukan suhu dua hingga lapan darjah celcius.

Memetik laporan Bernama, beliau berkata, tiga daripada 10 pesakit yang menghidap penyakit kronik memerlukan ubat rantaian sejuk itu dengan kadar segera.

Perkhidmatan itu dilaksanakan hasil kerjasama Jabatan Farmasi PPUM dengan syarikat Esyms Sdn Bhd melalui perjanjian persefahaman pada 10 Februari lalu.

Bagaimanapun setakat ini penghantaran ubat rantaian sejuk itu hanya dilakukan di sekitar Lembah Klang sahaja kerana ia harus dihantar kepada pesakit dalam tempoh 24 jam untuk mengekalkan suhunya.

Sementara itu dalam satu kenyataan, PPUM berkata, di bawah kerjasama ini syarikat Esyms akan bertanggungjawab ke atas ubat rantaian sejuk dengan memastikan ia kekal mengikut suhu diperlukan sepanjang perjalanan, selain mengendalikan proses pengambilan, pengiriman serta verifikasi penerima.

Kos penghantaran pula berdasarkan jenis ubat, iaitu bagi ubat suhu bilik caj RM5 dikenakan, manakala untuk ubat rantaian sejuk, RM15.

Pesakit yang ingin memohon penghantaran ubat-ubatan sama ada ubat suhu bilik atau ubat rantaian sejuk boleh membuat permohonan melalui akaun Single Sign On PPUM di http://eservices.ummc.edu.my/ dan menyemak status permohonan serta menerima nombor pengesanan setelah tarikh penghantaran ubat disahkan.

Perkhidmatan penghantaran ubat pada suhu bilik dengan kerjasama Pos Malaysia masih diteruskan.


Tiga juta ahli pandang sepi petisyen UMNO mohon Agong ampun Najib

Petisyen ‘Solidariti Pengampunan Diraja Untuk Najib Razak’ yang digerakkan UMNO sejak tiga hari lalu masih tidak mendapat sambutan daripada tiga juta ahli parti itu, walaupun perintah dikeluarkan kepada mereka untuk menandatanganinya.

Sehingga jam 9.30 pagi ini, hanya 12,244 penyokong yang dipercayai anggota UMNO dan parti komponen Barisan Nasional (BN) menandatangani petisyen yang dimulakan BN Selangor.

Sabtu lalu, ketika majlis Taklimat Khas Presiden, Datuk Seri Ahmad Zahid Hamidi mengarahkan ahli parti itu supaya menyokong petisyen pengampunan terhadap Najib, walaupun bekas Perdana Menteri itu baharu sahaja menjalani hukuman penjara bermula 23 Ogos lalu.

“Kita mesti bersedia memberi sokongan kepada kempen petisyen pengampunan kepada Najib,” kata Zahid.

Antara lain petisyen itu mendakwa Najib secara terpilih telah didapati bersalah oleh Mahkamah Persekutuan yang jelas kecacatan dan selektif sejak kes ini mula dibawa pada 2018.

“Kecacatan yang jelas kelihatan tangan-tangan ghaib mengawal bermula daripada Hakim Mahkamah Tinggi yang secara merit sepatutnya menarik diri daripada menghakimi kes ini namun beliau bertindak balas dengan menghukum salah Najib,” dakwa petisyen itu.

Petisyen itu turut dilihat menyerang institusi kehakiman negara apabila mendakwa penghakiman yang dilakukan adalah berat sebelah.

Namun di sebalik petisyen digerakkan BN dan UMNO itu, satu lagi petisyen memohon Agong tidak mengampunkan Najib turut dilancarkan lebih awal pada 24 Ogos, sehari selepas Najib dihantar ke Penjara Kajang.

Sehingga jam 9.30 pagi ini, 111,482 orang telah menandatangani petisyen berkenaan yang digerakkan oleh Gabungan Pilihan Raya Bersih dan dan Adil – badan pemantau pilihan raya.

Petisyen itu memohon Yang di-Pertuan Agong tidak menggunakan kuasa untuk memberi pengampunan kepada Najib kerana jenayah terhadap kepentingan rakyat Malaysia sekalian.

“Sebagai rakyat, patik-patik sekalian berasa sengsara dengan kesan korupsi oleh mereka yang diberi mandat membangun negara ini tetapi sebaliknya memenuhkan tembolok sendiri dengan kekayaan negara.

“Walaupun mungkin Najib tidak malu dengan perbuatannya, patik-patik sekalian rakyat terpaksa hidup menahan malu kerana negara terpalit sebagai kes kleptokrasi terbesar di dunia.

“Ampun Tuanku, bimbinglah patik-patik sekalian agar dapat mengangkat semula kepala dan bangga sebagai rakyat Malaysia yang melawan rasuah dan salah guna kuasa,” demikian antara petikan dalam petisyen berkenaan.

Pada 23 Ogos lalu, Malaysia mencipta sejarah apabila Najib menjadi bekas Perdana Menteri pertama yang menjalani hukuman penjara kerana kesalahan jenayah.

Najib gagal dalam rayuan terakhirnya terhadap sabitan bersalah Mahkamah Tinggi dalam kes SRC International, yang menyaksikan Mahkamah Persekutuan memerintahkan dia menjalani hukuman 12 tahun berkuat kuasa serta-merta. Dia juga didenda RM210 juta.

Dia didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.

Sebelum ini, pemimpin tertinggi yang menjalani hukuman penjara ialah bekas Timbalan Perdana Menteri Datuk Seri Anwar Ibrahim, bekas menteri Kabinet (Datuk Mokhtar Hashim), dan bekas Menteri Besar Selangor Allahyarham Datuk Seri Harun Idris, dan Khir Toyo, serta bekas Presiden MCS Tan Koon Swan.


PRN: PAS teliti kemuka petisyen di beberapa kerusi DUN

Petisyen pilihan raya di beberapa kerusi Dewan Undangan Negeri (DUN) berkemungkinan akan difailkan PAS, kata Datuk Seri Takiyuddin Hassan.

Setiausaha Agung PAS itu berkata pihaknya tidak menolak akan terdapat petisyen yang akan dikemukakan dan sedang meneliti laporan berhubung Pilihan Raya Negeri (PRN) yang berakhir pada Sabtu lalu.

Beliau bagaimanapun tidak menyebut secara khusus kerusi terbabit.

“PAS percaya perjalanan proses pilihan raya yang baik, teratur dan aman adalah ciri penting sebuah masyarakat dan negara yang matang dan demokratik.

“Ia juga adalah petunjuk kepada kesediaan semua pihak untuk mendaulatkan suara dan kehendak rakyat dalam pemilihan wakil mereka, sekalipun keputusan yang dibuat mungkin tidak memihak kepada kita,” katanya dalam satu kenyataan hari ini.

Pada PRN Sabtu lalu, Perikatan Nasional (PN) menyapu bersih 32 kerusi DUN di Terengganu, selain menguasai 33 daripada 36 kerusi DUN di Kedah dan 43 daripada 45 kerusi di Kelantan.

Dalam pada itu, beliau berkata PAS turut merakamkan rasa terharu dan jutaan terima kasih kepada lebih 3.3 juta pengundi yang mengundi dan memberi kepercayaan kepada calon PN yang memungkinkan gabungan itu mencapai kejayaan cemerlang memenangi 146 daripada 245 kerusi DUN dipertandingkan.

Secara khusus, katanya, PN berjaya mempertahankan tiga negeri iaitu Kedah, Kelantan dan Terengganu dengan jumlah kerusi dan majoriti undi jauh lebih besar melebihi dua pertiga suara.

PN juga, katanya, mencapai kejayaan amat memberangsangkan di Pulau Pinang, Selangor dan Negeri Sembilan yang dikuasai gabungan Pakatan Harapan (PH) dan UMNO.

“PAS bersama PN komited dan akan meneruskan agenda serta khidmat terbaik untuk semua rakyat di negeri yang berada di bawah pentadbiran PN.

“Pada masa sama PAS akan memainkan peranan sebagai pembangkang yang bertanggungjawab serta konstruktif di Pulau Pinang, Selangor dan Negeri Sembilan yang dikuasai oleh kerajaan PH-BN,” katanya.


Buang pengkhianat dalam UMNO, sertai kempen ‘Asal bukan Zahid’

Semua ketua bahagian UMNO, ketua Pemuda, Puteri dan perwakilan diajak menyertai kempen ‘Asal bukan Zahid’ bagi memperbaiki kerosakan parti akibat tangan pengkhianat dan penggerak jajaran baharu.

Bekas Timbalan Ketua UMNO Bahagian Putrajaya Datuk Tun Faisal Ismail Aziz membuat seruan itu setelah UMNO kini semakin ditolak oleh bangsa Melayu dan Islam, khususnya selepas Pilihan Raya Umum Ke-14 (PRU-14) dan PRU-15.

Dalam satu kenyataan, beliau yang sebelum ini pernah mencabar Presiden UMNO Datuk Seri Ahmad Zahid Hamidi bersumpah atas nama Allah berkaitan isu klip audio yang tular, dan surat sokongan kepada Datuk Seri Anwar Ibrahim, berkata UMNO perlu dibersihkan daripada pengkhianat dan rejim lama.

“UMNO sudah dilihat rosak dan semakin ditolak oleh masyarakat Melayu dan Islam. Ambillah kesempatan untuk bersihkan parti daripada pemimpin-pemimpin pengkhianat dan penggerak jajaran baharu.

“Old regime must go. Gunakan sebaik-baik undi anda untuk pastikan pemimpin yang gagal dalam PRU-14, yang ditolak oleh rakyat yang sudah menjadi liabiliti kepada parti, digantikan dengan pemimpin yang lebih bersih, yang diterima rakyat, yang boleh membawa pembaharuan terhadap UMNO.

“Zahid perlu digantikan. Pemimpin pembodek dia juga mesti digantikan supaya UMNO akan lebih diterima rakyat dan kembali kepada perjuangan asal.

“Berubah atau dikuburkan dalam PRU-16,” katanya mengulas kempen ‘Asal bukan Zahid’ yang dikatakan digerakkan oleh kira-kira 100 ketua UMNO bahagian di seluruh negara secara senyap terhadap Zahid.

Sebuah portal sebelum ini melaporkan, kempen ‘Asal Bukan Zahid’ bermula apabila beberapa Ketua UMNO Bahagian berjumpa Bendahari Barisan Nasional (BN), Datuk Seri Hishammuddin Hussien agar mengambil tanggungjawab memulihkan UMNO.

Selain itu, laporan berkenaan juga menyebut bahawa sebahagian lagi telah berjumpa Naib Presiden UMNO, Datuk Seri Ismail Sabri Yaakob dan bekas Ketua Pemuda, Khairy Jamaluddin Abu Bakar menuntut perkara yang sama.

Portal berkenaan memetik sumber mendakwa ketua UMNO bahagian terbabit mendesak perubahan drastik dalam UMNO namun mereka tidak bergerak sebagai kumpulan yang besar.

Mereka mahu ketiga-tiga pemimpin ini bekerjasama menukar kepimpinan UMNO yang dilihat gagal membantu pemulihan parti itu.

Pemerhati politik pula berpendapat kempen ‘Asal Bukan Zahid’ itu kian mendapat sokongan berikutan tindakan Ahli Parlimen Bagan Datuk itu membawa UMNO menyertai kerajaan bersama PKR dan DAP.

Setakat ini difahamkan terdapat kira-kira 50 orang Ketua Umno Bahagian telah menyatakan sokongan kepada Hishammuddin bagi bertanding jawatan Presiden UMNO bagi menggantikan Zahid.

Malah diberitahu sudah beberapa siri pertemuan Ketua UMNO Bahagian bersama kumpulan Hishammuddin, Ismail Sabri dan Khairy sudah diadakan.

Kekalahan teruk UMNO pada PRU-15 membuatkan akar umbi mahukan gelombang perubahan dalaman parti dan juga teraju baharu bagi memberi nafas serta imej segar kepada parti supaya kembali relevan di hati rakyat.


Ladang hutan di Baling diluluskan EIA selepas langkah pencegahan mencukupi

Laporan penilaian impak alam sekitar (EIA) terhadap cadangan ladang hutan di Gunung Inas, Baling, Kedah diluluskan setelah Mesyuarat Jawatankuasa Penilaian Teknikal EIA mendapati langkah pencegahan, mitigasi dan kawalan pencemaran adalah mencukupi.

Ketua Pengarah Alam Sekitar Wan Abdul Latiff Wan Jaffar berkata satu laporan EIA bertajuk “Detailed Environmental Impact Assessment (DEIA) for the Development of Forest Plantation in Gunung Inas Forest Reserved Mukim Bakai, Kupang and Pulai, District of Baling, Kedah Darul Aman” diluluskan pada 25 Julai 2013, lapor Bernama.

“Ahli jawatankuasa itu terdiri daripada agensi di peringkat Persekutuan dan negeri serta pakar mengikut bidang yang ditetapkan,” katanya dalam satu kenyataan di sini hari ini.

Beliau berkata antara agensi terlibat ialah Jabatan Perhutanan Semenanjung Malaysia (JPSM), Jabatan Pengairan dan Saliran (JPS) Kedah, Unit Perancang Ekonomi Negeri Kedah, Jabatan Perhutanan Negeri Kedah.

Turut terlibat Jabatan Pertanian, Majlis Daerah Baling, Jabatan Mineral dan Geosains Negeri Kedah, Jabatan Perlindungan Hidupan Liar dan Taman Negara Kedah, Jabatan Alam Sekitar (JAS) Negeri Kedah dan Pejabat Tanah dan Daerah Baling.

Wan Abdul Latiff berkata konsep projek yang dibenarkan adalah pembangunan ladang hutan dengan keluasan tidak melebihi 5,000 hektar yang mengandungi tiga komponen iaitu pembalakan dan silvikultur (penanaman semula spesies kayu atau tumbuhan sedia ada), tebang habis bagi tujuan penanaman getah klon balak dan pembangunan hutan yang terdiri daripada ladang hutan mono-tanaman bagi penghasilan kayu getah dan lateks.

Katanya cadangan projek itu dilaksanakan oleh Penggerak Projek Perbadanan Menteri Besar Kedah, JV Kedah Agro Plantation Sdn Bhd pada peringkat awal dan kemudian ditukar kepada Aman Mega Sdn Bhd.

“Berdasarkan siasatan JAS, satu Notis Arahan dikeluarkan pada 10 Mac 2021 kepada Penggerak Projek memandangkan terdapatnya perubahan konsep asal yang dilaksanakan di tapak tersebut iaitu ladang hutan tersebut telah ditanam dengan pokok durian, bukan pokok getah klon balak,” katanya.

Wan Abdul Latiff berkata pemeriksaan penguatkuasaan terkini JAS Negeri Kedah pada 24 Mei lepas mendapati tiada kerja-kerja penanaman semula anak benih pokok yang dijalankan di Kompartmen 8, Hutan Simpan Gunung Inas, Baling.

“Tiada juga aktiviti pembalakan aktif atau penanaman semula dalam tempoh Perintah Kawalan Pergerakan (PKP) yang dikuatkuasakan oleh kerajaan sehingga hari ini kerana aktiviti tersebut tidak mendapat kelulusan kerja daripada Kementerian Perdagangan Antarabangsa dan Industri (MITI). Walau bagaimanapun, tanaman tutup bumi telah ditanam dan tumbuh menutupi kawasan tanah yang terdedah,” katanya.

Menurutnya beliau telah mengarahkan JAS Negeri Kedah meneruskan pemantauan dan melaksanakan penguatkuasaan secara berkala serta berterusan bagi memastikan mana-mana aktiviti pembangunan di negeri itu yang tertakluk kepada Perintah Kualiti Alam Sekeliling (AKtiviti Yang Ditetapkan)(Penilaian Kesan Kepada Alam Sekeliling) 2015 sentiasa mematuhi keperluan di bawah Akta Kualiti Alam Sekeliling 1974 dan peraturan-peraturan di bawahnya.

Beliau juga mengingatkan supaya semua penggerak projek pembangunan yang tertakluk kepada EIA sentiasa mematuhi semua syarat kelulusan Laporan EIA dan undang-undang yang berkuat kuasa.

Pada Isnin lepas, bencana banjir dan kepala air yang berlaku kira-kira pukul 4 petang telah menjejaskan 12 kampung di sekitar daerah Baling iaitu Kampung Iboi, Kampung Lata Celak, Kampung Padang Empang, Kampung Bukit Iboi.

Turut terjejas ialah Kampung Masjid Iboi, Kampung Bendang Padang, Kampung Bendang Bechah, Kampung Tok Saba, Kampung Hangus, Kampung Bukit Tinggi, Klinik Kampung Pisang dan Kampung Sadik.

Tiga sekeluarga berumur antara 14 hingga 53 tahun termasuk seorang wanita hamil, maut selepas dihanyutkan arus banjir di Kampung Iboi,


Senarai Kabinet Anwar

Perdana Menteri dan Menteri Kewangan:
Datuk Seri Anwar Ibrahim

Timbalan Perdana Menteri dan Menteri Kemajuan Desa dan Wilayah:
Datuk Seri Ahmad Zahid Hamidi

Timbalan Perdana Menteri dan Menteri Perladangan dan Komoditi:
Datuk Seri Fadillah Yusof

Menteri Pengangkutan:
Anthony Loke

Menteri Pertanian dan Keterjaminan makanan:
Muhammad Sabu

Menteri Ekonomi:
Rafizi Ramli

Menteri Pembangunan Kerajaan Tempatan:
Nga Kor Ming

Menteri Pertahanan:
Datuk Seri Mohamad Hassan

Menteri Kerja Raya:
Alexander Nanta Linggi

Menteri Dalam Negeri:
Datuk Seri Saifuddin Nasution Ismail

Menteri Perdagangan Antarabangsa dan Industri:
Datuk Seri Tengku Zafrul Tengku Abdul Aziz

Menteri Sains dan Teknologi:
Chang Lih Kang

Menteri Pembangunan Wanita, Keluarga dan Masyarakat:
Datuk Seri Nancy Shukri

Menteri Perdagangan Dalam Negeri dan Kos Sara Hidup:
Datuk Seri Salahuddin Ayub

Menteri di Jabatan Perdana Menteri (Undang-undang dan Reformasi Institusi):
Datuk Seri Azalina Othman Said

Menteri Sumber Asli, Alam Sekitar dan Perubahan Iklim:
Nik Nazmi Nik Ahmad

Menteri Pembangunan Usahawan dan Koperasi:
Ewon Benedic

Menteri Pelancongan:
Tiong King Sing

Menteri Luar:
Datuk Seri Zambry Abdul Kadir

Menteri Komunikasi dan Digital:
Fahmi Fadzil

Menteri Pendidikan:
Fadhlina Sidek

Menteri Pendidikan Tinggi:
Datuk Seri Mohamed Khaled Nordin

Menteri Perpaduan Negara:
Ago anak Dagang

Menteri Agama:
Datuk Dr Mohamad Naim Mokhtar

Menteri Belia dan Sukan:
Hannah Yeoh

Menteri Kesihatan
Dr Zaliha Mustafa

Menteri di Jabatan Perdana Menteri (Sabah dan Sarawak):
Armizan Mohamad Ali

Menteri Sumber Manusia:
Sivakumar a/l Varatharaju Naidu


Selepas Najib, perbicaraan kes Rosmah juga bakal dijalankan dalam talian

Mahkamah menimbang untuk menjalankan perbicaraan kes Datin Seri Rosmah Mansor berhubung kes rasuah projek solar hibrid secara dalam talian, sama seperti melibatkan kes suaminya, Datuk Seri Najib Razak di Mahkamah Rayuan minggu lepas.

Pada minggu lepas, prosiding Mahkamah Rayuan semasa memutuskan keputusan mengekalkan hukuman terhadap Najib bersabit kes SRC International Sdn Bhd berjalan secara dalam talian atas alasan bekas Perdana Menteri itu menjadi kontak kasual kepada seorang pesakit Covid-19.

Pertimbangan untuk menjalankan prosiding kes Rosmah secara dalam talian dibuat selepas tertuduh tidak dapat menghadiri perbicaraan di Mahkamah Tinggi Kuala Lumpur pagi ini, kerana menjadi kontak rapat pesakit Covid-19 seperti yang dipaparkan pada status aplikasi Mysejahteranya, menurut laporan Malaysiakini.

Rosmah sebelum ini terlepas dua tarikh perbicaraan kerana status Mysejahteranya pada 8 dan 10 Dis.

Kompleks Mahkamah Kuala Lumpur hanya membenarkan mereka yang berstatus risiko rendah (warna biru) pada aplikasi MySejahtera untuk memasuki mana-mana premis.

Jika seseorang tidak diuji positif Covid-19, kebiasaannya akan mengambil masa 10 hari untuk status MySejahtera beralih ke kontak kasual (warna kuning) dan begitu juga bagi kontak rapat (merah) untuk kembali kepada risiko rendah (biru).

Rosmah tidak kelihatan dalam mahkamah. Bagaimanapun, Rosmah dilihat berada di dalam keretanya di luar Kompleks Mahkamah Kuala Lumpur pagi tadi.

Difahamkan, Rosmah tidak dibenarkan masuk ke dalam premis mahkamah berikutan status Mysejahtera yang berwarna jingga.

Semasa prosiding Mahkamah Tinggi hari ini, Hakim Mohamed Zaini Mazlan berkata mahkamah akan mempertimbangkan cadangan Timbalan Pendakwa Raya (DPP), Datuk Seri Gopal Sri Ram untuk mengadakan perbicaraan dalam talian.

Peguam tertuduh Datuk Jagjit Singh mengesahkan kepada mahkamah bahawa status Mysejahteranya masih jingga.

Sri Ram kemudian memaklumkan kepada mahkamah bahawa Seksyen 15 Akta Mahkamah Kehakiman membenarkan hakim mengarahkan prosiding dijalankan melalui prosiding secara dalam talian.

Bekas hakim mahkamah persekutuan itu berkata bersedia untuk mengatur agar DPP lain hadir di kediaman Rosmah pada prosiding secara dalam talian.

Sri Ram menambah, pegawai mahkamah juga boleh hadir di kediaman Rosmah supaya prosiding dalam talian dapat diteruskan tanpa sebarang halangan.

Prosiding dalam talian melibatkan situasi di mana hakim dan pihak pendakwaan hadir di mahkamah, manakala tertuduh mengikuti prosiding dalam talian dari lokasi lain.

Rosmah, 69, sebelum ini menghadapi pertuduhan meminta RM187.5 juta dan dua pertuduhan menerima suapan berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya, Datuk Rizal Mansor sebagai ganjaran membantu Jepak Holdings untuk mendapatkan projek bernilai RM1.25 bilion untuk membekalkan tenaga hibrid solar kepada 369 sekolah luar bandar di Sarawak.


DAP tak akan ubah sikap ekstrem terhadap Melayu, Raja: Muhyiddin

DAP, parti gabungan yang membentuk Pakatan Harapan (PH) bersama PKR dan Parti Amanah Negara (AMANAH) tidak akan mengubah sikap ekstrem serta fahaman haluan kiri mereka dengan mudah.

Pengerusi Perikatan Nasional (PN) Tan Sri Muhyiddin Yassin menceritakan bahawa beliau menerusi seorang pemimpin DAP telah meminta biro politik parti itu supaya mengubah sikap ekstrem mereka, tetapi ditolak.

Menurutnya permintaan itu dibuat ketika Bersatu berada bersama-sama PH dalam kerajaan, di mana beliau adalah Menteri Dalam Negeri.

“Satu hari saya panggil (Liew) Chin Tong (Timbalan Setiausaha Agung DAP) yang juga pemimpin tertinggi DAP. Saya panggil dia. Kami bincang.

“Saya kata… Chin Tong… sekarang saya bersama kamu… kerana Bersatu sokong PH untuk menolak kleptokrat… Jadi saya beritahu bahawa orang Melayu tidak sukakan DAP

“Tapi sekarang kerana kita sudah bersama… saya kata boleh tak you sarankan kepada biro politik DAP supaya jangan terlalu ekstrem. Dia pun kata ekstrem.

“Apa ekstremnya? Menyentuh soal-soal yang berkaitan dengan perkara-perkara penting dalam Perlembagaan Negara. Soal Melayu dan macam-macam hak Raja-Raja dalam Akta Hasutan…. banyak perkara yang mereka lakukan. Dia kata akan bawa balik pada biro politik (DAP).

“Tetapi lepas itu dia maklumkan kepada saya dia dah bawa, tetapi biro politik DAP tak bersetuju,” kata Muhyiddin pada Program Jelajah Prihatin PN Parlimen Sepang di Dataran Sadiman, Bukit Changgang, di Sepang, malam tadi (31 Oktober 2022).

Muhyiddin yang juga Presiden Bersatu berkata jawapan Chin Tong itu bermakna DAP mahu mengekalkan dasar yang didapati tidak sesuai dengan majoriti rakyat negara ini.

Beliau berkata ketika Lim Guan Eng menjadi Menteri Kewangan beberapa peruntukan, termasuk kepada institusi pengajian tinggi yang ditaja MCA yang menganggotai Barisan Nasional (BN), telah dipotong.

Bagaimanapun, katanya peruntukan-peruntukan itu dikembalikan semula ketika Kerajaan PN memerintah.

Untuk rekod, pada PRU-15 ini, DAP meletakkan lebih ramai calon Melayu, termasuk di luar bandar, bagi menarik sokongan, sedangkan hanya seorang sahaja calon Melayu yang terpilih menduduki Jawatankuasa Tertinggi Pusat (CEC) DAP pada pemilihan sesi 2022-2025, itu pun berada pada tangga ke tujuh daripada 30 anggota CEC yang dipilih menerusi undian 4,149 perwakilan.


Kita kalah, mana batang hidung Khairy?

Tindakan Ahli Parlimen Rembau, Khairy Jamaluddin yang cuba menangguk di air keruh dengan menggesa pemilihan UMNO disegerakan mendapat kecaman seorang Ahli Majlis Kerja Tertinggi yang disifatkan sebagai usaha untuk merosakkan parti tersebut.

Datuk Seri Tajuddin Abdul Rahman membidas Khairy yang menghilangkan diri selepas kekalahan UMNO dalam pilihan raya umum ke-14 lalu dan memberi amaran keras kepadanya supaya berhati-hati dengan kenyataan menghentam pucuk pimpinan parti.

“Saya beri amaran, jangan ingat kita bodoh. Kita tahu siapa dia, apa yang dia lakukan dan apa yang dia mahu,” kata Tajuddin yang dipetik dalam portal Utusan Malaysia.

Tajuddin memberi alasan jika pemilihan parti diadakan tahun ini ia akan mengganggu persediaan parti untuk menghadapi pilihan raya umum ke-15 nanti.

“Apabila PRU, banyak persiapan perlu dibuat. Kita kena bersedia dari segi mental dan fizikal, jadi jika kita cerita tentang pemilihan parti sebelum PRU, kita akan hilang fokus.

“Apa guna kita sibuk-sibuk dengan pemilihan parti, nak pegang jawatan dan sebagainya jika esok lusa bila pilihan raya, semuanya bercempera (berpecah-belah). Jadi dari segi keutamaan sudah salah di situ,” ujarnya lagi.

Khairy baru-baru ini secara terbuka mengeluarkan kenyataan menggesa supaya pemilihan parti itu disegerakan sekiranya UMNO mahu menyelesaikan kemelut yang melanda parti itu.

Beliau juga berkata semasa pemilihan parti ditangguhkan sebelum ini, UMNO juga tetap tewas dalam pilihan raya umum ke-14 buat kali pertama dalam sejarah dan tidak ada alasan mengatakan pemilihan hanya akan mengganggu persediaan parti mengadapi pilihan raya umum nanti.

Ujarnya lagi, pemilihan perlu diadakan bagi memberi kepimpinan yang mempunyai mandat jelas dan mendapat sokongan rakyat.


Enam maut, 36 cedera ditembak ketika perarakan di Chicago

Polis menangkap seorang suspek yang disyaki terbabit dalam kejadian tembakan pada Isnin (4 Julai) yang mengorbankan enam orang dan mencederakan lebih 36 yang lain ketika perarakan Hari Kemerdekaan di pinggiran Highland Park, Chicago.

Kejadian berlaku apabila suspek, Robert E Crimo III, 22, penduduk tempatan menggunakan raifal berkuasa tinggi melepaskan tembakan dari atas bumbung ke arah orang ramai yang menyertai perarakan itu.

Menurut Chicago ABC News, polis mengepung kereta dinaiki Crimo sebelum dia menyerah diri.

Polis tidak mengeluarkan motif tembakan.

Lebih 36 orang cedera, kebanyakannya akibat tembakan, kata Jim Anthony, jurucakap NorthShore University HealthSystem.

26 mangsa yang dibawa ke hospital Highland Park berumur dalam lingkungan 8 hingga 85 tahun, kata Brigham Temple, seorang doktor bilik kecemasan.

Akhbar New York Times menamakan salah seorang yang maut sebagai Nicolas Toledo, 76 tahun, yang berkerusi roda dan pada awalnya tidak mahu menghadiri perarakan itu.

Kejadian itu menyusul keganasan senjata api yang kerap berlaku Amerika Syarikat (AS), selepas pembunuhan beramai-ramai pada 24 Mei yang menyebabkan 19 murid dan dua guru di sebuah sekolah rendah di Uvalde, Texas, terbunuh.

Ia berlaku setelah serangan 14 Mei yang membunuh 10 orang di sebuah kedai runcit di Buffalo, New York.

“Amat mendukacitakan bahawa perayaan Amerika telah dipecahkan oleh wabak kami yang unik,” kata Gabenor Illinois J.B. Pritzker pada sidang akhbar.

Tembakan berlaku di laluan perarakan di mana orang ramai berkumpul pada untuk sambutan tahunan itu. Berpuluh-puluh peluru yang dilepaskan menyebabkan ratusan peserta perarakan – beberapa kelihatan berlumuran darah – melarikan diri.

Ketua Polis Highland Park Lou Jogmen berkata, seorang pegawai polis menahan Crimo kira-kira lima batu di utara lokasi tembakan, beberapa jam selepas polis mengeluarkan gambar lelaki itu dan imej Honda Fit perak miliknya, dan memberi amaran kepada orang ramai bahawa dia berkemungkinan bersenjata dan berbahaya.

Jurucakap Pasukan Petugas Jenayah Utama Lake County Christopher Covelli berkata “beberapa mangsa yang maut” meninggal dunia di tempat kejadian dan seorang di hospital. Polis belum mengeluarkan butiran mengenai mangsa atau cedera.

Koroner Lake County Jennifer Banek berkata lima yang terbunuh dalam perarakan itu adalah orang dewasa, tetapi beliau tidak mempunyai maklumat mengenai mangsa keenam yang dibawa ke hospital dan meninggal dunia. – Agensi


3 polis marin Thai cedera serangan di Tak Bai, Malaysia tingkat kawalan

Pihak berkuasa Thailand mengesahkan tiga anggota polis marinnya cedera dalam serangan kumpulan bersenjata ke atas balai polis di daerah Tak Bai, Narathiwat, malam tadi.

Kumpulan bersenjata itu dilaporkan terlebih dahulu mengebom tiang elektrik dan menabur paku di atas jalan raya bagi menghalang bantuan, sebelum menyerang pangkalan polis marin menggunakan bom dan senjata automatik.

Ledakan bom dan bunyi tembakan berhampiran sempadan Malaysia-Thailand turut kedengaran sehingga ke Tumpat, Kelantan.

Serangan bermula kira-kira jam 9.35 malam dengan pihak berkuasa Thailand menganggarkan seramai enam anggota kumpulan bersenjata melontar bom dan melepaskan tembakan senjata automatik.

Serangan itu menyebabkan kebakaran besar dengan anggota polis marin Thailand membalas serangan, dalam kejadian yang berlangsung kira-kira 30 minit.

Tujuh tiang elektrik tumbang akibat letupan di Jalan Tabapoyoh-Hua Khlong di kawasan perbandaran Tak Bai. Tiang elektrik itu tumbang di atas jalan raya menyebabkan bekalan elektrik terputus selain menyekat lalu lintas.

Tiga anggota pasukan keselamatan Thailand yang cedera dikenali sebagai Sulaiman Yuso, 23, sukarelawan pertahanan Opas Saensom, 33, dan sukarelawan pertahanan Ekawat Ketduang, 41. Mereka terkena serpihan.

Serangan itu disusuli dengan satu lagi letupan di hadapan sebuah kedai serbaneka kira-kira 1.3 kilometer dari tempat kejadian lima minit kemudian.

Sementara itu, semua agensi penguat kuasa yang mengawal sempadan Malaysia telah diarah meningkatkan kawalan keselamatan susulan insiden Takbai malam tadi.

Pengarah Jabatan Keselamatan Dalam Negeri dan Ketenteraman Awam (KDNKA) Datuk Seri Hazani Ghazali berkata mereka juga diberitahu supaya bersedia menghadapi sebarang kemungkinan berikutan serangan terbaru itu.

“Pada masa ini, sempadan kita dengan Thailand adalah selamat. Bagaimanapun, agensi penguatkuasaan kita diberitahu untuk bersiap sedia untuk sebarang perkara yang akan berlaku. Ini termasuk cubaan pergerakan haram yang datang dari negara jiran,” katanya.

Penduduk sekitar berkerumun berhampiran jeti Lembaga Kemajuan Ikan Malaysia di Tumpat, Kelantan untuk melihat pertempuran antara kumpulan bersenjata dengan polis marin Thailand di seberang sungai di Tak Bai, malam tadi, 25 Mei 2022. – Gambar FB


Saya akan buktikan tidak bersalah, kata Wan Saiful

Sambil menyatakan keyakinannya terhadap keadilan dan kebebasan badan kehakiman, Datuk Wan Saiful Wan Jan berkata beliau akan membuktikan dirinya tidak bersalah melalui proses mahkamah.

“Kita akan buktikan melalui proses mahkamah. Saya yakin sepenuhnya bahawa mahkamah kita adil,” kata Ketua Penerangan Bersatu itu kepada media di Kompleks Mahkamah Kuala Lumpur selepas beliau didakwa atas tuduhan rasuah di Mahkamah Sesyen, hari ini (Selasa, 21 Februari 2023).

“Proses itu telah selesai untuk hari ini. Saya berterima kasih kepada pasukan peguam yang kuat dan insy-Allah saya akan dapat membuktikan bahawa pertuduhan terhadap saya tidak wajar.

“Saya mengaku tidak bersalah dan telah menuntut dibicarakan. Saya yakin dengan proses mahkamah. Kita boleh buktikan saya tidak bersalah,” tambahnya lagi.

Beliau berkata pertuduhan seumpama itu dikenakan ke atasnya untuk mengalih perhatian daripada kegagalan kerajaan memberi idea bagi menyelesaikan masalah rakyat, seperti kenaikan kos sara hidup.

“Apabila mereka gagal, mereka cuba menutupnya dengan meletakkan kes yang tidak wujud,” katanya yang juga Ahli Parlimen Tasek Gelugor.

Wan Saiful juga berkata beliau telah memberikan kerjasama penuh kepada Suruhanjaya Pencegahan Rasuah Malaysia (SPRM) sepanjang siasatan dijalankan.

Beliau terdahulu, mengaku tidak bersalah atas dua pertuduhan kononnya meminta rasuah membabitkan kira-kira RM6.9 juta, yang dikaitkan dengan projek Jana Wibawa.

Wan Saiful diikat jamin RM400,000 dengan seorang penjamin serta syarat tambahan pasport diserahkan kepada mahkamah, selain melapor diri di pejabat SPRM Putrajaya pada setiap dua bulan sekali hingga kes selesai.

Terdahulu, Pengerusi PN, Tan Sri Muhyiddin Yassin berkata kerajaan campuran PH-BN sedang membuat pendakwaan terpilih secara terancang untuk melemahkan musuh politik mereka dengan menyasarkan parti lawan.

Beliau berkata secara terang-terangan wujud perancangan pihak kerajaan untuk memberi tekanan kepada parti pembangkang menjelang PRN yang bakal diadakan tidak lama lagi dan parti Bersatu antara sasaran utama kerana menyedari rakyat menolak kerajaan campuran.

Terdahulu, Timbalan Pendakwa Raya Datuk Wan Shaharuddin Wan Ladin menawarkan jaminan antara RM500,000 dan RM1 juta atas alasan tertuduh didakwa melakukan kesalahan serius.

Beliau bagaimanapun berkata, Wan Saiful telah memberikan kerjasama kepada SPRM semasa siasatan.

“Saya minta mahkamah mengenakan syarat tambahan bagi tujuan jaminan. Tertuduh perlu menyerahkan pasportnya kepada mahkamah dan melaporkan dirinya kepada pejabat SPRM setiap bulan,” kata pendakwa raya.

Peguam Wan Saiful, Datuk Hisyam Teh Poh Teik, meminta jumlah jaminan yang lebih rendah antara RM200,000 dan RM300,000.

Beliau berkata tujuan ikat jamin adalah untuk memastikan tertuduh hadir ke mahkamah dan pihak pendakwaan sendiri telah menganggap tertuduh sebagai orang yang tidak berisiko menghilangkan diri dan telah bekerjasama dengan SPRM.

“Kedua-dua akaun bank beliau telah dibekukan oleh SPRM. Isterinya tidak sihat dan menjalani kemoterapi. Oleh itu, wang diperlukan untuk tujuan ini,” kata Hisyam.

Sebutan semula kes ditetapkan pada 22 Mac.


Hasni hanya saksikan angkat sumpah MB Johor?

Pengerusi Badan Perhubungan UMNO Negeri Datuk Hasni Mohammad dititah hadir ke Istana Johor bagi menyaksikan majlis angkat sumpah Menteri Besar (MB) ke-19 pada jam 3 petang ini.

BH yang memetik sumber Barisan Nasional (BN) berkata Hasni yang juga Pengerusi BN Negeri dititahkan oleh Sultan Johor, Sultan Ibrahim Iskandar bagi menyaksikan majlis angkat sumpah berkenaan.

“Hasni ketika ini masih di kediaman rasmi sebelum bertolak ke Istana Bukit Serene. Sultan Ibrahim menitahkan supaya Hasni hadir pada majlis angkat sumpah Menteri Besar Johor ke-19 jam 3 petang ini,” lapor BH.

Ini bermakna Hasni yang juga bekas MB Johor ke-18 tidak terpilih mengekalkan jawatannya, walaupun Presiden UMNO Datuk Seri Ahmad Zahid Hamidi dikatakan mengemukakan akuan berkanun (SD) 38 daripada 40 Ahli Dewan Undangan Negeri (ADUN) kepada Sultan Johor, menyokong pencalonannya sebagai MB.

Sokongan kuat untuk Hasni dalam bentuk SD itu diserahkan kepada Sultan Johor dengan harapan calon MB daripada BN itu akan dilantik semula ke jawatan berkenaan sebagaimana dijanjikan kepada pengundi Johor pada PRN 12 Mac lalu.

“Zahid menyerahkan kepada Sultan Johor SD 38 daripada 40 ADUN Umno-BN sebagai tanda sokongan untuk Hasni dilantik menjadi MB. Hanya satu ADUN tidak membuat SD menyokong Hasni.

“Hasni adalah calon tunggal BN. Akar umbi parti agak terkilan beliau belum dilantik lagi walaupun sudah tiga hari PRN berlalu. Kami janjikan kepada pengundi Hasni akan menjadi MB, jadi rakyat Johor mahu janji itu ditunaikan,” kata sumber seperti dilaporkan FMT.

Sementara itu, memetik Bernama, penganalisis politik Mujibu Abd Muis, isu pelantikan Menteri Besar Johor ini sangat mengejutkan kerana tiada siapa menjangka perkara itu akan berlaku memandangkan keputusan melantik Hasni menjadi Menteri Besar sudah diputuskan BN-UMNO sejak sebelum PRN.

“Malah faktor itu, dengan menjadikan Hasni ‘poster boy’ BN menjadi sebahagian penawaran politik kestabilan yang dijaja BN kepada pengundi.

“Perwatakan dan karakter Hasni disenangi pengundi dan di permulaan isu ini dianggap selesai, hanya tunggu BN boleh menang PRN atau tidak sahaja,” kata.

Pensyarah Kanan Sains Politik Fakulti Sains Pentadbiran dan Pengajian Polisi Universiti Teknologi Mara (UiTM) Negeri Sembilan itu berkata isu membabitkan perlantikan Menteri Besar ini mungkin akan memberi kesan kepada UMNO dan memaksa parti itu memberikan penjelasan tentang apa sebenarnya yang berlaku.

“BN bukan sahaja kena urus impak tersebut dalam konteks politik UMNO Johor tetapi juga UMNO yang dalam fasa kritikal kerana Perhimpunan Agung UMNO, dalam masa yang sama mesti menerangkan kepada rakyat apa sebenarnya yang berlaku,” kata beliau.

Sebelum ini desas-desus tersebar luas di Johor bahawa Hasni yang juga ADUN Machap tidak terpilih menjadi MB Johor, sebaliknya akan diganti dengan calon lain.

Nama yang disebut-sebut ialah ADUN Machap, Onn Hafiz Ghazi, 43, dan ADUN Rengit, Datuk Puad Zarkashi.


Perhimpunan baju hitam di ibu kota didalangi ahli politik, NGO disiasat polis

Polis Diraja Malaysia (PDRM) akan menyiasat penglibatan beberapa Ahli Parlimen, Ahli Dewan Undangan Negeri dan pertubuhan bukan kerajaan (NGO) dalam perhimpunan Sekretariat Solidariti Rakyat (SSR) di Bangsar pada Sabtu.

Ketua Polis Daerah Brickfields ACP Amihizam Abdul Shukor berkata siasatan akan dijalankan mengikut Akta Perhimpunan Awam 2012 selain Akta Pencegahan dan Pengawalan Penyakit Berjangkit 1988 (Akta 342), menurut laporan Bernama.

Amihizam dalam satu kenyataan hari ini berkata peserta perhimpunan seramai kira-kira 50 orang yang memakai baju hitam mula berkumpul di Stesen Transit Aliran Ringan (LRT) Bangsar sejak pukul jam 10.45 pagi.

“Pada kira-kira jam 11.45 pagi, jumlah peserta perhimpunan dianggarkan seramai 400 orang mula berarak dengan membawa kain rentang bercetak “Tangkap” ke Jalan Travers sehingga di persimpangan lampu isyarat ke Pekan Brickfields,” katanya.

Menurutnya kesemua peserta perhimpunan kemudian bergerak kembali ke Stesen LRT Bangsar dan bersurai secara berperingkat selepas 30 minit setelah ketua perhimpunan memberi ucapan.

Amihizam berkata seramai 21 pegawai polis dan 205 anggota dari pelbagai unit termasuk Pasukan Simpanan Persekutuan (FRU), Ibu Pejabat Polis Kontinjen Kuala Lumpur, Jabatan Siasatan dan Penguatkuasaan Trafik (JSPT) Kuala Lumpur dan Unit Dron Pasukan Gerakan Udara (PGU) terlibat mengawasi perhimpunan itu.


Pembersihan UMNO hampir sama dengan langkah PKR pada 2020 pecat pemimpin sendiri

PKR juga pernah memecat pemimpin utama parti itu sendiri pada 2020 atas alasan kononnya mengkhianati parti tersebut dan menyaksikan kerajaan waktu itu juga lumpuh.

Nampaknya langkah PKR memecat pemimpin utama parti itu sendiri kini berlaku pula kepada UMNO yang dipimpin seorang anak murid Presiden parti itu baru-baru ini, ia menyaksikan beberapa individu utama dalam UMNO dipecat dan diambil tindakan digantung keahlian.

Presiden UMNO, Datuk Seri Ahmad Zahid Hamidi mengambil langkah dengan membuat pembersihan parti tetapi hanya memecat mereka yang bukan Ahli Parlimen iaitu Khairy Jamaluddin Abu Bakar dan Tan Sri Noh Omar.

Khairy dan Noh bukan Ahli Parlimen UMNO, malah tidak memegang jawatan dalam parti.

Sementara, Ahli Parlimen Sembrong yang juga bekas Naib Presiden UMNO, Datuk Seri Hishammuddin Hussein hanya digantung parti tetapi tidak pula dipecat.

Persoalan timbul, mengapa wujud dua layanan berbeza terhadap pemimpin UMNO yang dikenakan tindakan disiplin, sepatutnya dipecat juga Hishammuddin dan beberapa Ahli Parlimen lain.

Zahid tidak akan berani untuk memecat mereka dalam UMNO yang berstatus Ahli Parlimen kerana sebenarnya takut kehilangan jawatan Timbalan Perdana Menteri ia memandangkan jika dipecat pasti akan berkurangan lagi wakil rakyat Barisan Nasional (BN) dalam kerajaan campuran ketika ini.

Walaupun hanya memenangi sedikit kerusi pada Pilihan Raya Umum Ke-15 (PRU-15) lalu, UMNO diberikan jawatan yang banyak dalam kerajaan, malah Datuk Seri Anwar Ibrahim sanggup mengenepikan prinsipnya apabila melantik anak murid sendiri sebagai Timbalan Perdana Menteri walaupun terpalit dengan kes mahkamah.

Pengorbanan cikgu kepada anak murid pastinya tidak akan dilupakan, oleh sebab itu Zahid juga melakukan apa sahaja demi memastikan kerajaan campuran tersebut kekal mentadbir dengan apa cara sekalipun.

Pembersihan yang dilakukan Zahid sebenarnya masih tidak cukup berani kerana jika berani sudah pasti banyak lagi yang akan dipecat, ia termasuk Naib Presiden, Datuk Seri Ismail Sabri Yaakob dan Ahli Parlimen Simpang Renggam, Datuk Seri Hasni Mohamad.

Pemecatan dan tindakan penggantungan tersebut difahamkan dibuat kerana individu tersebut tidak berpuas hati dalam isu berhubung keputusan UMNO tidak mempertandingkan dua jawatan tertinggi parti tersebut.

Isu pertandingan jawatan Presiden dan Timbalan itu sangat signifikan dan penting kerana jika dibuka pertandingan, Zahid dan timbalannya, Datuk Seri Mohamad Hasan pasti akan dicabar pada pemilihan kali ini.

Namun, UMNO menyekat pertandingan bagi dua jawatan tersebut kerana bimbang Zahid dan Mohamad akan dicabar dan kalah pada pemilihan parti.

Pada mulanya, UMNO dilihat mampu melakukan perubahan untuk memulihkan parti dengan menjalankan pemilihan tetapi nampaknya mengambil jalan berliku hanya kerana mampu mempertahankan segelintir individu yang gila hendak berkuasa dan jawatan.

Insiden pecat dan gantung ini hampir sama berlaku dalam PKR pada 2020 lalu, apabila terdapat pemimpin utamanya yang kemaruk dan taksub mahu menjadi Perdana Menteri sehingga pemimpin lain dalam parti disingkirkan semata-mata mahu memuaskan nafsu individu tersebut.

Sekarang, UMNO menggunakan strategi sama yang digunapakai oleh PKR untuk memastikan pemimpinnya kekal di atas takhta kuasa.

Siapalah agaknya yang mengajar UMNO untuk memecat dan menggantung ahlinya sesuka hati ini?


Pasukan khas siapkan laporan Pulau Batu Puteh, Batuan Tengah, Tubir Selatan

Laporan akhir bagi menyemak semula undang-undang berkenaan kes kedaulatan Batu Puteh, Batuan Tengah dan Tubir Selatan akan disedia dan dibentangkan Pasukan Petugas Khas (PPK) dalam masa terdekat.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar dalam kenyataan hari ini berkata laporan itu dibuat untuk pertimbangan Jemaah Menteri bagi menentukan tindakan selanjutnya, lapor Bernama.

Beliau yang mempengerusikan Mesyuarat Jawatankuasa Pemantauan berkata mesyuarat mengambil maklum laporan interim yang dibentangkan PPK pada 25 April (semalam) dan turut memberikan input penambahbaikan untuk perhatian pasukan itu.

“Sehingga kini, PPK ini sudah mengadakan 12 mesyuarat membabitkan beberapa siri mesyuarat PPK dan jawatankuasa-jawatankuasa kecil yang ditubuhkan iaitu Jawatankuasa Kecil Legal Aspects, Jawatankuasa Kecil Tort of Misfeasance dan Jawatankuasa Kecil Hubungan Malaysia-Singapura,” katanya.

Pasukan itu dilantik Perdana Menteri Datuk Seri Ismail Sabri Yaakob bagi menyemak semula undang-undang berkenaan kes kedaulatan Batu Puteh, Batuan Tengah dan Tubir Selatan dan mengesyorkan opsyen terbaik mengenai hala tuju kerajaan berhubung kes berkenaan dalam tempoh enam bulan.

“Kerajaan amat komited dengan keputusan ini untuk memastikan kedaulatan negara sentiasa terjamin dan menjadi keutamaan,” katanya.

PPK dipengerusikan bekas Peguam Negara Tan Sri Mohamed Apandi Ali dan dianggotai bekas Duta Besar Malaysia ke The Hague Datuk Ahmad Nazri Yusof, Datuk Firoz Hussein Ahmad Jamaluddin, Datuk Dr Baljit Singh Sidhu, Datuk Abu Bakar As-Sidek Mohd Sidek dan Datuk Tengku Ahmad Fuad Tengku Ahmad Burhanuddin (peguam).

Turut menganggotai PPK itu, wakil kerajaan negeri Johor Datuk Mohammed Ridha Abd Kadir, wakil Jabatan Peguam Negara Datuk Umar Saifuddin Jaafar, wakil Jabatan Ukur dan Pemetaan Malaysia (JUPEM) Hamdan Ab. Aziz serta wakil Kementerian Luar Negeri Shaharudin Onn.

Berita berkaitan: Indonesia sahkan tak buat kenyataan tuntut Tubir Selatan: Wisma Putra


Muhyiddin jamin peneroka Felda dapat ‘habuan’ lagi jika PN menang

Bekas Perdana Menteri Tan Sri Muhyiddin Yassin memberi jaminan peneroka Felda akan mendapat lebih lagi daripada apa yang diperoleh sebelum ini sekiranya mereka memastikan Perikatan Nasional (PN) menang pada Pilihan Raya Umum Ke-15 (PRU-15) akan datang.

Presiden Bersatu mengimbas semula ketika mana kerajaan PN pimpinannya telah menghapuskan pinjaman peneroka Felda berjumlah RM8.9 bilion pada Julai 2021 lalu.

Ketika itu inisiatif pelarasan pinjaman peneroka secara bersyarat, terutama bagi generasi awal telah dilaksanakan, dengan bebanan pinjaman yang ditanggung peneroka akan berkurangan sebanyak purata 80 peratus setiap peneroka.

Purata bayaran balik pinjaman pula dijangka berkurangan daripada sekitar RM800 hingga RM1,000, kepada hanya RM250 hingga RM300 sebulan bagi peneroka sawit dan serendah RM150 bagi peneroka getah iaitu satu kadar yang sangat munasabah dan mampu dibayar oleh mereka.

“Ya… kita nak menawarkan sesuatu yang terbaik untuk rakyat. Dia akan mencakupi pelbagai bidang utama… kita akan maklumkan (kemudian).

“Untuk peneroka Felda, saya nak ingatkan balik dulu waktu saya pimpin negara kita selesaikan hutang mereka RM8.9 bilion dah dihapus kira.

“Kemudian itu kita (PN) mengeluarkan sukuk iaitu Islamic Bond RM99 bilion mengambil alih FGV (Felda Global Venture) dan sebagainya.

“Itu satu sumbangan besar Perikatan Nasional kepada peneroka Felda. Di Pahang ini, daripada 14 kerusi Parlimen, 12 daripadanya mempunyai ramai penerika Felda.

“Tapi saya nak bagi jaminan lagi… kita nak meneliti kalau kita menang, insya-Allah… kita akan buat lebih daripada apa yang telah pun kita buat (hapus hutang).

“Supaya yang penting nasib peneroka terbela dan pendapatan peneroka boleh meningkat. Jangan tanya dengan saya sekarang. Kita tahu macam mana kita nak buat untuk peneroka,” katanya pada sidang media selepas mengadakan mesyuarat dengan PN Pahang di Temerloh hari ini (10 Oktober).

Mengenai, calon PN di Pahang, Muhyiddin berkata persiapan jentera pilihan raya telah dilaksanakan dan diatur gerak lebih awal untuk menghadapi PRU-15.

Menurutnya kerjasama antara parti-parti dalam PN yang melibatkan Bersatu, PAS dan Gerakan cukup rapat, akrab dan tidak timbul masalah antara satu sama lain, sekali gus memberi petanda yang baik.

“Jentera pilihan raya yang disusun kesemuanya adalah atas nama Perikatan Nasional. Tak perlu ada tiga jentera. Hanya satu jentera yang digabungkan dengan penyertaan pimpinan semua parti supaya dapat bergerak dengan licin dan lancar,” katanya.

Dari segi calon pula beliau berkata rundingan diadakan bagi kerusi-kerusi yang tidak disandang oleh mana-mana parti komponen.

“Contohnya jika dahulu PAS menang di lapan kerusi, maka kerusi berkenaan kekal milik PAS. Demikian juga bagi kerusi Bersatu. Perbincangan pembahagian kerusi melibatkan kerusi yang sekarang ini dimiliki parti lain… itu kita akan tanding… dan saya diberitahu ianya hampir selesai,” katanya.


Apa salah Anwar?

Kegagalan untuk membina kepercayaan pengundi di Pilihan Raya Negeri (PRN) Melaka bermula dari saat Idris Haron dan Noor Azman Hassan diterima oleh Pakatan Harapan (PH) sebagai calon. Mana pergi prinsip menolak katak politik?

Anwar Ibrahim ibarat halalkan apa cara sekalipun jika menguntungkan. Beza sangatkah dengan kritikan dilontar kepada PAS setiap kali Hadi Awang dan Ibrahim Man bila mempertahankan salahlaku oleh kerajaan?

Tidak dapat dinafikan peratusan pengundi lebih rendah dari PRU-14 dan PRN Sabah menjadi faktor. Tetapi bukan alasan bagi Anwar kerana gagal memimpin parti dan gabungan pembangkang.

Ketua Penerangan PKR Shamsul Iskandar yang gagal di Paya Rumput juga satu mesej jelas Anwar ditolak rakyat. Ramai tertanya-tanya dimanakah skuad pelapis PKR?

Adakah calon-calon bertanding terdiri daripada ahli politik berpengalaman atau berkemampuan? Jika PRN Sabah dahulu ramai pemimpin PKR turun berkempen, mana pergi Nurul Izzah dan Rafizi Ramli di Melaka? Adakah mereka memboikot kerana tidak bersetuju dengan keputusan Anwar mengambil katak politik?

Peratusan pengundi rendah sudah boleh diagak tetapi mengapa pembangkang tidak utamakan usaha meyakinkan ahli sendiri pergi mengundi?

Anwar sedang hadapi krisis kepercayaan dalam PKR dan PH saat ini. Sudah masa untuk tegas dalam hala tuju politik agar rakyat diberi pilihan di PRU-15.

Ramai berkata Tsunami undi Melayu memenangkan Umno di Melaka. PH tidak akan menjadi pilihan pengundi Melayu selagi DAP bersama mereka. Anwar perlu berbincang semula dengan pemimpin PKR sebelum dicabar oleh orang-orang kanan dalam parti.

Ismai Hasnan
Pengundi Melaka

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


UMNO Alor Setar tawar kerusi kepada Khairy bertanding PRU-15

Kerusi Parlimen Alor Setar ditawarkan kepada Khairy Jamaluddin Abu Bakar untuk bertanding pada pilihan raya umum ke-15 (PRU-15) nanti.

Tawaran kepada Menteri Kesihatan itu dibuat oleh Ketua UMNO Bahagian Alor Setar, Datuk Mohd Yusof Ismail yang menyatakan kesediaan untuk memberi laluan kepadanya selepas diminta memberi kerusi disandangnya kepada Timbalan Presiden, Datuk Seri Mohamad Hasan pada PRU-15.

“Kalau beliau (Khairy) tiada tempat untuk bertanding, kami sedia tawarkan Parlimen Alor Setar kepadanya,” katanya menurut laporan Harian Metro.

Yusof berkata Khairy adalah aset penting kepada Barisan Nasional (BN) dalam misi untuk memenangi PRU-15.

Malah jelasnya lagi, Khairy diperlukan untuk bertanding di Alor Setar kerana aset dan kelebihan yang ada sekali gus membolehkan BN merampas kembali kerusi itu.

Parlimen Alor Setar kini dipegang oleh PKR untuk penggal kedua berturut-turut sejak 2013.

“Kalau ada calon contohnya macam Khairy, kita memang alu-alukan, jadi kita pun boleh bernaung di bawah payung yang besar,” katanya.

Beliau turut mengakui pernah mempelawa Khairy bertanding di Alor Setar sebelum ini.

“Saya ada berhubung dengan Khairy, kita berbincang sedikit sebanyak. Saya kata, jika fikir sesuai, saya setuju sahaja.

“Saya pun memang menjemput dia, sebab dia pun dengan Kedah bukanlah lari banyak. Mak dia pun orang sini, orang Alor Setar, jadi dia kalau tak ada tempat lain, (boleh bertanding di sini),” katanya.

Hari ini, Khairy berkata, kerisauan mengenai kelangsungan kerjaya politiknya melebihi kebimbangan Jemaah Menteri mengenai sama ada PRU15 akan diadakan pada tahun ini atau sebaliknya.

“Kebimbangan saya sekarang ini adalah tiada lagi kawasan untuk bertanding (pada PRU15).

Awal bulan ini, Khairy mengesahkan beliau tidak akan bertanding mempertahankan kerusi Parlimen Rembau selepas diarah mengosongkannya oleh Timbalan Pengerusi BN Mohamad Hasan, yang mahu bertanding di kerusi itu.


Mengapa UMNO dan Zahid tak berminat desak kerajaan tangkap Jho Low? soal Guan Eng

Lim Guan Eng mempersoalkan mengapa UMNO dan Presidennya, Datuk Seri Ahmad Zahid Hamidi tidak mendesak supaya kerajaan menggiatkan usaha untuk menangkap ahli perniagaan dalam buruan, Low Taek Jho atau Jho Low.

Pengerusi DAP itu mengkritik UMNO dan Zahid kerana sepatutnya mereka mendesak kerajaan mengesan Jho Low yang terlibat dalam skandal mencuri duit 1Malaysia Development Berhad (1MDB), tetapi sebaliknya mereka mendesak supaya pilihan raya umum ke-15 (PRU-15) disegerakan pula.

“Ahli perniagaan Jho Low yang kini dalam buruan berhubung kes penyelewengan dana 1MDB, didakwa dilihat pada gambar yang dikatakan dirakam di Disneyland, Shanghai pada malam Krismas 2019.

“Setakat ini tiada kemajuan daripada usaha polis untuk mengesan Jho Low. Mengapa UMNO dan Ahmad Zahid Hamidi tidak berminat mendesak kerajaan menggandakan usaha menangkap Jho Low?” katanya dalam satu kenyataan hari ini.

Guan Eng berkata Perdana Menteri Datuk Seri Ismail Sabri Yaakob perlu mengambil langkah segera untuk membawa Jho Low ke muka pengadilan memandangkan rakannya, Najib sudah pun dihukum penjara atas kesalahan jenayah dilakukannya.

Perdana Menteri Ismail Sabri tidak boleh lupa bahawa kedua-dua bekas Perdana Menteri Najib Tun Razak dan Jho Low adalah individu utama yang bertanggungjawab terhadap skandal kewangan terbesar dalam sejarah.

“Memandangkan Najib sedang menjalani hukuman penjara 12 tahun, Jho Low juga mesti dihukum penjara kerana peranannya membantu Najib merompak negara dalam skandal RM52 bilion 1MDB.

“Memandangkan polis tidak membuat banyak kemajuan, mungkin mereka boleh meminta bantuan Tom Wright dan Bradley Hope untuk memberikan maklumat mengenai Jho Low?” ujarnya lagi.

Terdahulu media melaporkan kedua-dua penulis buku ‘Billion Dollar Whale’ dan wartawan Wall Street Journal yang memenangi anugerah mendedahkan mempunyai maklumat keberadaan ahli perniagaan Malaysia dalam buruan Jho Low.

Dalam catatan Twitter, Wright berkongsi bahawa Jho Low didakwa telah dikesan mengadakan jamuan di Shanghai Disneyland pada 2019, dan mendakwa bahawa maklumat itu datang daripada “sumber kerajaan Malaysia”.

Sambil mengucapkan “Selamat Hari Merdeka” kepada rakyat Malaysia, Wright berkongsi bahawa maklumat tambahan akan didedahkan di halaman YouTube mereka minggu depan.

Menurutnya ia adalah berkaitan individu yang membenarkan Jho Low mengakses sistem perbankan global.

“Bradley dan saya mendedahkan bukti pertama keberadaan Jho Low di saluran YouTube kami. Banyak lagi yang akan datang! Kami akan menambah video setiap minggu dan saya akan menyiarkan foto Jho Low di sini kemudian.

“Kami telah mengikuti kisah ini selama bertahun-tahun. Ini adalah bahagian terakhir teka-teki. Minggu depan, di saluran YouTube kami, kami akan mendedahkan orang yang membenarkan Jho Low mengakses sistem perbankan global.

Pada 2020 lalu, Ketua Polis Negara ketika itu Tan Sri Abdul Hamid Bador berkata Polis Diraja Malaysia mengesyaki Jho Low bersembunyi di Macau, di tengah-tengah usaha membawanya pulang bagi menghadapi keadilan atas peranannya dalam kes 1MDB.

“Petunjuk kukuh bahawa dia berada di sana (Macau) – noktah,” kata Abdul Hamid kepada Bloomberg.


Hujan lebat tahap bahaya dijangka landa Pahang, Johor dan Sabah hingga Isnin

Hujan lebat berterusan tahap bahaya dijangka melanda Rompin di Pahang serta Mersing dan Kota Tinggi di Johor sehingga Isnin ini (30 Jan).

Ketiga-tiga negeri itu ketika ini sudah dilanda banjir dan ribuan mangsa banjir terpaksa dipindahkan ke pusat pemindahan sementara.

Jabatan Meteorologi Malaysia (MetMalaysia) menerusi amaran yang dikeluarkan pada 1 tengah hari ini memaklumkan hujan lebat berterusan tahap buruk dijangka melanda Tumpat, Pasir Mas, Kota Bharu, Bachok dan Pasir Puteh di Kelantan serta seluruh kawasan di Terengganu.

Di Pahang, kawasan diramal mengalami hujan lebat berterusan tahap buruk adalah Kuantan dan Pekan, sementara di Johor melibatkan Segamat, Kluang, Kulai dan Johor Bahru.

Sementara itu, hujan berterusan tahap waspada dijangka berlaku di Kelantan membabitkan kawasan Jeli, Tanah Merah, Machang dan Kuala Krai; Pahang di Jerantut dan Maran; Johor di Tangkak, Muar, Batu Pahat dan Pontian; dan di Sabah meliputi kawasan Sandakan (Telupid, Kinabatangan, Beluran dan Sandakan) dan Kudat.


Empat sekeluarga Sikh diculik di San Francisco ditemui dibunuh

Seorang bayi perempuan, ibu bapa dan bapa saudaranya ditemui mati di sebuah kebun buah di tengah California dua hari selepas mereka diculik dari premis perniagaan mereka, kata polis.

“Kebimbangan terburuk kami telah disahkan,” kata Sheriff Merced County Vern Warnke pada sidang akhbar malam Rabu tanpa memberikan maklumat bagaimana dan bila polis percaya keluarga itu dibunuh.

Katanya, mangsa berada berdekatan antara satu sama lain ketika ditemui seorang pekerja ladang di kawasan terpencil.

Pengumuman itu dibuat selepas pihak berkuasa pada awal Rabu mengeluarkan video pengawasan seorang lelaki menculik Aroohi Dheri yang berusia 8 bulan; ibunya Jasleen Kaur, 27; bapanya Jasdeep Singh, 36; dan bapa saudara Amandeep Singh, 39, pada Isnin.

Pihak berkuasa berkata mereka telah diculik oleh seorang perompak yang disabitkan kesalahan yang cuba membunuh dirinya sehari selepas penculikan. Jesus Salgado, 48, berada dalam keadaan kritikal ketika ditahan tetapi telah bercakap kepada polis, kata Warnke.

Motif penculikan itu diketahui, kerana suspek juga tidak meminta wang tebusan, katanya.

“Tiada perkataan buat masa ini untuk menggambarkan kemarahan yang saya rasa dan ketidakwarasan kejadian ini. Saya katakan tadi: Ada tempat istimewa di neraka untuk lelaki ini,” kata Warnke.

Penyiasat, termasuk juruteknik makmal jenayah dari Jabatan Kehakiman California, akan menjalankan siasatan di tempat kejadian sepanjang malam, kata Warnke.

Empat sekeluarga itu telah diculik dari premis perniagaan mereka di Merced, sebuah bandar dengan 86,000 penduduk, kira-kira 125 batu (200 kilometer) di tenggara San Francisco di Lembah San Joaquin, kawasan pertanian California.

Saudara-mara Salgado menghubungi pihak berkuasa melaporkan bahawa dia telah mengaku kepada mereka bahawa dia terlibat dengan penculikan itu, Warnke memberitahu KFSN-TV pada Selasa.

Salgado cuba membunuh dirinya sendiri sebelum polis tiba di sebuah rumah di Atwater berhampiran, dan dia telah dimasukkan ke hospital.

Video yang dikeluarkan awal Rabu menunjukkan suspek terlebih dahulu berjalan di tepi hartanah itu sebelum bercakap dengan salah seorang mangsa.

Klip video itu juga menunjukkan Salgado membawa lelaki itu, yang tangan diikat ke belakang, ke tempat duduk belakang trak pikap Amandeep Singh. Suspek kemudian kembali ke treler yang berfungsi sebagai pejabat perniagaan dan membawa Jasdeep Singh, yang mendukung bayinya keluar dan masuk ke dalam trak sebelum suspek kemudiannya memandu pergi.

Warnke berkata selepas penculikan itu, kad ATM milik salah seorang mangsa telah dikesan digunakan di Atwater, kira-kira 9 batu (14 kilometer) di utara Merced. – AP


Penduduk tawakal berlindung di atas bumbung surau

Doa, zikir dan tawakal menjadi peneman kira-kira 100 penduduk Taman Sri Nanding, Hulu Langat Selangor yang menyelamatkan diri daripada banjir dengan memanjat bumbung Surau Al Munir Sabtu minggu lalu.

Mereka terperangkap di atas bumbung  lebih 12 jam dalam keadaan kesejukan. Lebih menyedihkan mereka menyaksikan sendiri kediaman dan kenderaan mereka ditenggelami air banjir yang deras.

Salah seorang penduduk, Puteri Nadia Natasha Mohamed Ramzan, 24, berkata, penduduk terpaksa menyelamatkan diri di atas bumbung surau berikutan air naik pada paras tertinggi meskipun dalam keadaan kesejukan akibat hujan renyai.

“Saya antara penduduk yang menetap di Taman Sri Nanding, namun sempat menyelamatkan diri keluar dari kawasan bencana. Namun ada beberapa rakan yang tidak sempat keluar terpaksa berlindung atas bumbung surau sementara menunggu bantuan tiba,” katanya yang menyaksikan video rakaman rakannya yang berada di atas bumbung tersebut.

Jelas Puteri Nadia, lebih menyedihkan apabila ada dalam kalangan bayi, wanita mengandung, pesakit kronik dan warga emas terpaksa menumpang teduh di atas bumbung terbabit.

“Rumah kami kebanyakannya sudah tenggelam dan keadaan semakin teruk apabila air dari Sungai Pangsun melimpah deras ke penempatan penduduk.

“Banyak kerugian harta benda dialami dan sebahagian kereta yang tidak sempat diselamatkan tenggelam selain operasi menyelamat berdepan kesukaran,” jelasnya.

Sementara itu, Zahrin Nordin, 66, masih terbayang-bayang kejadian itu ketika dia bersama isteri dan anaknya yang kurang upaya berlindung di atas bumbung surau, dikelilingi banjir yang mengalir deras sepanjang malam.

“Insiden itu bermula selepas solat Isyak apabila saya pulang dari surau. Kemudian, saya terpaksa bergegas kembali ke surau bersama keluarga apabila banjir deras masuk ke kawasan perumahan.

“Ketika itu banjir nampak macam sungai, air mengalir amat deras. Sepanjang malam, kami duduk berzikir dan berdoa supaya semua selamat.

“Keesokan harinya, bot penyelamat sampai sekitar jam 10 pagi ketika air sudah mula surut ke bawah paras dada, sebelum kami di bawa ke Sekolah Rendah Agama Dusun Nanding untuk berlindung dan diberi makanan, iaitu biskut sekitar jam 12 tengah hari,” ujarnya.

Dalam pada itu, Ahli Jawatankuasa Majlis Pengurusan Komuniti Kampung (MPKK) Dusun Nanding, Kamarudin Alias, berkata penduduk yang berlindung di surau itu bernasib baik kerana kontraktor yang membaiki bumbung surau meninggalkan tangga di situ.

“Minggu sebelum banjir, kita baru baiki surau dan kontraktor tinggalkan tangga di situ. Tangga itulah yang digunakan penduduk, termasuk yang berkerusi roda dan terlantar untuk panjat ke atas bumbung.

“Ini semua aturan Allah. Jika bumbung itu tidak dibaiki, belum tentu ia dapat menampung hampir 100 orang di atasnya,” katanya.


Perancis temui varian baharu Covid-19, IHU

Penyelidik di Perancis menemui varian baharu Covid-19 yang dikatakan memiliki 46 mutasi, tatkala dunia masih bergelut membendung penularan varian Omicron.

Portal Independent melaporkan varian baharu tersebut dikenal pasti sebagai IHU iaitu B.1.640.2 dan sehingga kini sudah menjangkiti 12 individu di Marseilles, tenggara negara itu.

Kes pertama daripada varian baharu itu dikaitkan dengan seorang individu yang mempunyai sejarah perjalanan ke Cameroon, Afrika Barat.

Bagaimanapun, pakar segera memaklumkan hanya kerana varian itu baharu ditemukan, ia tidak bermakna IHU akan terbukti menular dengan pantas seperti varian lain, termasuk Omicron.

Hasil kajian, laporan itu mengenal pasti 46 mutasi tersebut tidak dikesan di negara lain. Pertubuhan Kesihatan Sedunia (WHO) melabelkannya sebagai varian masih dalam siasatan.

Selain itu, laporan diterima menyatakan individu yang disahkan positif dijangkiti IHU Covid-19 itu sudah lengkap divaksin selepas pulang dari perjalanan tiga hari ke Cameroon.

“Pengesanan seterusnya dilaksanakan di mana tiga mutasi dalam gen spike untuk mengkaji varian itu, dan hasil penemuan awal mendapati ianya tidak sepadan dengan corak varian Delta dan varian lain yang terbabit dalam semua jangkitan SARS-CoV-2 pada ketika ini,” jelasnya.

Kemungkinan penemuan varian baharu itu akan menekankan kepada kepentingan ‘pengawasan genom’ dan melalui pemerhatian menunjukkan ‘tidak dapat diramalkan sekiranya terdapat kemunculan varian baharu SARS-CoV-2’.

Dalam satu ciapan di Twitter, ahli epidemiologi dan rakan di Persekutuan Saintis Amerika, Eric Feigl-Ding menyatakan varian baharu ini sedang dipantau untuk menilai sejauh mana ia boleh menjangkiti atau berbahaya.

“Banyak varian baharu ditemui setiap masa, namun ia tidak semestinya akan menjadi lebih bahaya.

“Apa yang menjadikan sesuatu varian baharu itu lebih terkenal dan berbahaya ialah kebolehannya untuk membiak kerana bilangan mutasi yang dimilikinya berbanding dengan virus asal,” tambahnya. – Agensi


Proton rekod jualan tertinggi sejak 7 tahun

Proton Holdings Berhad (Proton) merekodkan prestasi memberangsangkan apabila mencatat jualan 14,989 unit bulan lalu – tertinggi sejak tujuh tahun lalu.

Pencapaian itu menyaksikan pegangan pasaran Proton mencapai 23.5 peratus dan secara keseluruhan ia kekal pada kedudukan kedua dalam jadual penjualan.

Pada suku pertama tahun ini, Proton mencapai jualan terkumpul sebanyak 32,826 unit dan angka itu adalah tertinggi dalam bahagian pasaran suku tahunan sejak Mac 2012.

Proton Saga kekal model paling laris dengan 5,589 unit telah dihantar, meningkat 32.5 peratus berbanding Februari lalu.

Model lain iaitu Persona, Iriz dan Exora mencatatkan angka terbaik mereka. Bagi Proton X50 pula, sebanyak 3,513 unit telah dihantar kepada pelanggan, manakala X70 menunjukkan kenaikan bulan ke bulan sebanyak 58.4 peatus kepada 2,337 unit.

Ketua Pegawai Eksekutif Proton Edar, Roslan Abdullah dalam satu kenyataan hari ini berkata, setelah permulaan yang agak lemah, industri automotif negara akhirnya mencapai kemajuan pada tahun ini.

Beliau berkata, pihaknya menganggarkan jumlah keseluruhan industri (TIV) melebihi 63,000 unit, sekali gus menunjukkan semua jenama akan mencatatkan jumlah terbaik mereka tahun ini.

“Bagi Proton, Mac adalah bulan penjualan yang sangat baik kerana kami mencapai angka tertinggi bagi tempoh 90 bulan, tetapi merasakan pencapaian kami berkurangan kerana ia boleh dipertingkatkan sekiranya kami dapat menghasilkan lebih banyak unit,” katanya.


47,899 kes rekod baharu jangkitan harian di Indonesia

Republik Indonesia hari ini melaporkan 47,899 kes baharu jangkitan Covid-19 dalam tempoh 24 jam menjadikan jumlah keseluruhan kes kepada lebih 2.6 juta.

Kementerian Kesihatan Republik Indonesia dalam kenyataan turut memaklumkan 864 kematian dicatatkan dalam tempoh itu menjadikan keseluruhan kes meningkat kepada 68,219 kematian sejak kes pertama Covid-19 dikesan Mac tahun lalu.

Jangkitan tertinggi sebelum ini direkodkan sebanyak 40,427 pada Isnin.

Indonesia juga melaporkan hospital di seluruh negara itu kini sedang berdepan malapetaka dahsyat, melebihi kemampuan, sementara bekalan oksigen hampir habis, menyebabkan individu terpaksa mengurus rakan dan saudara yang sakit di rumah.

Peningkatan jumlah kes baharu harian susulan penularan pantas dan meluas varian Delta di kalangan rakyat negara itu.

Sejak bulan lalu, sekurang-kurangnya 451 penduduk yang diuji positif meninggal dunia ketika melaksanakan kuarantin di rumah, kata LaporCovid-19, pemantau bebas yang menyemak kes kematian di rumah.

Badan pemantau itu yang memetik data agendi kesihatan juga berkata purata 45 pesakit Covid-19 yang melakukan kuarantin kendiri di rumah meninggal dunia setiap hari di Jakarta.

Menteri Kesihatan Budi Gunadi Sadikin pula berkata Indonesia memerlukan 20,000 jururawat dan 3,000 doktor tambahan untuk berurusan dengan jumlah kes Covid-19 yang semakin meningkat di seluruh negara, terutama wilayah yang paling teruk dilanda wabak itu.

Pertubuhan kejururawatan dan institusi pendidikannya mempunyai kira-kira 19,000 jururawat yang dijangka boleh dijadikan petugas barisan hadapan melawan Covid-19.

Bagaimanapun, Budi Gunadi berkata terdapat jururawat belum lulus ujian kecekapan untuk diarah menjalankan tugas.

“Selain itu, terdapat sekitar 3,900 doktor yang baharu sahaja menyelesaikan program mereka, dan proses pentadbiran akan dipercepat sehingga mereka dapat segera bekerja di hospital,” katanya. – Agensi


UMNO kecam kenyataan jelik Puad tolak Ismail Sabri jadi ‘poster boy’

Kenyataan ahli Majlis Tertinggi (MT) UMNO dilantik, Datuk Mohd Puad Zarkashi yang mencadangkan parti tidak memerlukan ‘poster boy’ menghadapi Pilihan Raya Umum Ke-15 (PRU-15), mendapat kecaman daripada pemimpin UMNO seluruh negara.

Speaker DUN Johor itu menerusi satu hantaran di Facebook, semalam berkata ‘poster boy’ tidak lagi relevan dan boleh menjadi bola tanggung, ‘punching bag’ atau senjata makan tuan.

Sebelum ini, UMNO dan Barisan Nasional (BN) bercadang menjadikan Perdana Menteri Datuk Seri Ismail Sabri Yaakob yang juga Naik Presiden parti sebagai ‘poster boy’ kerana dilihat mampu menyatupadukan parti-parti komponennya.

Puad mengeluarkan kenyataan itu setelah Mahkamah Persekutuan kelmarin menghantar terus rakan baiknya Datuk Seri Najib Razak ke Penjara Kajang, setelah mengekalkan sabitan dan hukuman penjara 12 tahun serta denda RM210 juta ke atas bekas Perdana Menteri itu kerana didapati bersalah atas pertuduhan menyeleweng dana SRC International Sdn Bhd berjumlah RM42 juta.

Beberapa pemimpin UMNO menyifatkan kenyataan Puad itu sebagai jelik, tidak wajar dan tidak menggambarkan pendirian parti, selain tidak menghormati keputusan parti, menurut Bernama.

Di SELANGOR, Ketua UMNO Bahagian Sabak Bernam Datuk Dr Abd Rahman Bakri, berkata sebarang kenyataan yang dikeluarkan oleh mana-mana individu seharusnya tidak mendahului perkara yang telah diputuskan oleh pucuk pimpinan parti serta MT UMNO.

Abd Rahman berkata UMNO sebelum ini telah memutuskan Naib Presidennya Datuk Seri Ismail Sabri Yaakob sebagai ‘poster boy’ serta calon Perdana Menteri dan perkara menggantikan ‘poster boy’ itu tidak perlu dibangkitkan kerana ia adalah keputusan parti.

“Kita orang setia dan sayangkan parti. Parti sebelum ini sudah putuskan Ismail Sabri sebagai ‘poster boy’ dan calon Perdana Menteri. Itu keputusan sebelum ini.

“Apa benda nak bercakap tunggu keputusan daripada ‘top 5’, biro politik dan MT. Ia bukan keputusan individu atau bahagian,” katanya.

Senada dengan beliau adalah Ketua UMNO Bahagian Hulu Selangor, Datuk Mat Nadzari Ahmad Dahlan, yang berkata keputusan meletakkan ‘poster boy’ dan Perdana Menteri telah diputuskan oleh parti dan seharusnya ahli perlu menghormatinya.

“Sesiapa boleh komen tapi kena hormati apa yang telah parti putuskan. Bagi saya keputusan parti lebih penting daripada keputusan individu. Individu setakat diri dia sahaja,” katanya.

Ketua UMNO Damansara, Datuk Ikhwan Salim Sujak, berkata penampilan ‘poster boy’ untuk sesebuah parti perlu ada untuk memperkenalkan siapa yang akan menerajui kerajaan sekiranya UMNO memenangi pilihan raya kelak.

Di JOHOR, Ketua UMNO Bahagian Bakri, Datuk Mohd Fuad Tukirin mengingatkan ahli UMNO agar tidak mengeluarkan saranan-saranan jelik yang menampakkan usaha mencampuri sistem kehakiman negara.

Beliau berkata meskipun dalam keadaan bersedih dengan keputusan Mahkamah Persekutuan ke atas bekas Presiden UMNO, Datuk Seri Najib Razak, ahli UMNO diingatkan tidak berbuat begitu.

“Jangan pula kita menghodohkan wajah UMNO dengan saranan-saranan jelik yang menampakkan usaha mencampuri sistem kehakiman negara,” katanya.

Sementara itu di KEDAH, Ketua UMNO Bahagian Merbok, Datuk Annuar Ahmad, berkata pemilihan Ismail Sabri sebagai ‘poster boy’ dan calon Perdana Menteri untuk PRU-15 telah diputuskan sebulat suara oleh perwakilan pada Perhimpunan Agung UMNO Khas yang diadakan pada Mei lalu.

Justeru, katanya, sebarang keputusan untuk mengubah perkara itu perlu dibincangkan pemimpin tertinggi UMNO dan tidak sepatutnya dinyatakan secara terbuka bagi mengelakkan persepsi yang tidak elok terhadap parti.

“Tidak perlulah kita menimbulkan sesuatu yang boleh mendatangkan masalah pula kepada parti atau mengeruhkan suasana,” katanya.

Di MELAKA, Pemangku Ketua UMNO Bahagian Alor Gajah, Datuk Rospandi Leman, membidas kenyataan Puad terutama ketika saat parti perlu bersatu dalam menghadapi pilihan raya yang boleh diadakan pada bila-bila masa.

Beliau berkata segala cadangan boleh dikemukakan menerusi platform yang telah disediakan parti dan mana-mana individu tidak seharusnya menggunakan media dalam meluahkan rasa tidak puas hati mengenai sesuatu perkara.

“Hari Sabtu ini kita akan ada di Pusat Dagangan Dunia Kuala Lumpur (WTCKL), kita jumpa dan lontarkan apa yang saja pandangan kita. Tapi untuk kepentingan parti, bukan individu. Namun bagi isu ‘poster boy’, bagi saya, apa yang dilontarkan dan dijanjikan… kita ikut sajalah,” katanya.

Pada Sabtu ini, UMNO akan mengadakan sesi Taklimat Khas Presiden bersama semua pimpinan parti itu termasuk ahli jawatankuasa (AJK) bahagian.

Sementara itu di NEGERI SEMBILAN, ahli MT UMNO Datuk Seri Jalaluddin Alias, menasihati mana-mana pemimpin parti untuk tidak membuat kenyataan yang boleh merenggang hubungan ahli dalam parti.

Beliau berkata MT UMNO telah membuat keputusan pada April lalu untuk mencalonkan Perdana Menteri sebagai ‘poster boy’ untuk PRU-15.

Jalaluddin berkata ia juga melambangkan sikap berjiwa besar Presiden UMNO Datuk Seri Dr Ahmad Zahid Hamidi dan timbalannya Datuk Seri Mohamad Hasan, yang meletakkan kepentingan parti demi kemenangan BN, lebih penting berbanding jawatan.

“Bukan isu “poster boy” yang harus kita bicarakan, sebaiknya kita perkemaskan jentera parti di setiap peringkat dalam menarik minat pengundi untuk memilih siapa sahaja wajah yang tertera di poster BN dalam PRU-15 nanti,” katanya.


Tiada kompromi jika salah guna, palsu dokumen rentas negeri, daerah

Polis memberi amaran tidak akan berkompromi dengan mana-mana pihak yang menyalah guna dan memalsukan dokumen kebenaran rentas negeri dan daerah serta melanggar prosedur operasi standard (SOP) Perintah Kawalan Pergerakan (PKP).

Ketua Polis Negara, Datuk Seri Acryl Sani Abdullah Sani berkata, PDRM akan mengambil tindakan tegas selaras peraturan yang ditetapkan.

“Kebelakangan ini, PDRM mengesan segolongan masyarakat yang telah menyalahguna atau memalsukan kebenaran serta melanggar prosedur operasi standard semasa merentas daerah dan negeri.

“Dalam usaha melaksanakan ketetapan kerajaan untuk terus mengekang penularan wabak COVID-19 yang semakin meningkat, PDRM akan terus mengawasi serta mengehadkan pergerakan terutamanya yang melibatkan rentas daerah dan negeri.

“PDRM juga akan lebih teliti dalam mempertimbangkan kelulusan kebenaran rentas daerah dan negeri yang dipohon,” katanya dalam kenyataan hari ini.

Acryl Sani menasihatkan orang ramai untuk terus mematuhi SOP yang ditetapkan dan bersama-sama memainkan peranan dalam mengekang penularan wabak itu.

Sementara itu, Task Force Operasi Pematuhan yang diketuai polis telah melakukan 75,057 pemeriksaan di seluruh negara semalam, bagi memantau dan menguatkuasakan pematuhan SOP PKP.

Seramai 4,216 Pasukan Pematuhan melibatkan 15,631 anggota telah membuat pemantauan di 4,135 pasar raya, restoran (4,924), kilang (2,204), bank (3,977), pejabat kerajaan (927) dan penjaja (2,135).

Turut dipantau ialah pasar awam / tani (1,892), tempat ibadah (3,233), tempat riadah (1,582), terminal pengangkutan darat (1,765), terminal pengangkutan air (299) dan terminal pengangkutan udara (108).

Semalam, 514 individu ditahan atas kesalahan ingkar SOP. Daripada jumlah itu, seramai 503 individu dikompaun manakala 11 lagi direman.

Antara kesalahan direkodkan ialah 147 kes tidak memakai pelitup muka; gagal merekod butiran diri / daftar masuk premis (127); tiada penjarakan fizikal (62), membawa penumpang berlebihan (13), dan lain-lain (165).


SOSMA kekal: Menteri PKR tolak gesaan wakil rakyat DAP

Desakan DAP supaya Akta Kesalahan Keselamatan (Langkah-Langkah Khas) 2012 (SOSMA) dikaji semula atau dimansuhkan, ditolak oleh kerajaan Pakatan Harapan-Barisan Nasional (PH-BN).

SOSMA digubal bagi menggantikan Akta Keselamatan Dalam Negeri 1960 (ISA) itu dikuatkuasakan ketika pemerintahan UMNO di bawah pimpinan Perdana Menteri ketika itu Datu Seri Najib Razak.

Timbalan menteri undang-undang Ramkarpal Singh pada 23 Disember lalu berkata kerajaan setuju untuk meneliti beberapa peruntukan dalam SOSMA.

Bagaimanapun, dalam jawapan bertulis bertarikh 15 Februari, di Dewan Rakyat hari ini, Menteri Dalam Negeri Datuk Seri Saifuddin Nasution Ismail berkata SOSMA merupakan akta yang relevan untuk menjaga keselamatan negara dan kerajaan komited untuk memperkukuhkan lagi undang-undang itu.

Beliau berkata SOSMA juga penting untuk menjaga ketenteraman awam dan polis memerlukan undang-undang untuk mengambil tindakan segera bagi mengelak sebarang ancaman terhadap kedaulatan dan keharmonian negara.

“Kerajaan komited untuk menambah baik undang-undang bagi memastikan keamanan dan keselamatan negara, tetapi ia perlu diseimbangkan dengan hak masyarakat, serta keamanan dan kepentingan negara,” kata Saifuddin lagi.

Saifuddin menjawab soalan RSN Rayer (DAP/PH-Jelutong), yang meminta Kementerian Dalam Negeri menyatakan langkah-langkah yang diambil untuk mengkaji semula peruntukan di bawah SOSMA yang mendapat kritikan umum.

Pada Disember tahun lepas, Saifuddin berkata kerajaan tidak berhasrat untuk menyemak semula SOSMA, yang memperuntukkan tahanan pencegahan sehingga 28 hari.

Beberapa pemimpin DAP sebelum ini mengkritik SOSMA sebagai undang-undang yang zalim.


Tarik sokongan pendapat minoriti bukan pendirian rasmi Bersatu: PM

Perdana Menteri Datuk Seri Ismail Sabri Yaakob hari ini menolak pandangan bahawa kerajaannya berada dalam kedudukan goyah dengan sekutu daripada gabungan Perikatan Nasional (PN) hampir menarik balik sokongan mereka terhadap kepemimpinan beliau.

Beliau berkata laporan berita mengenai sokongannya yang semakin berkurangan berkemungkinan adalah pendapat sebilangan kecil individu dan bukannya pendirian rasmi Bersatu yang menjadi gabungan utama PN.

“Tetapi kenyataan ini bukan kenyataan rasmi parti, mungkin ia dari seorang atau dua orang.

“Ada ahli parti mengatakan perkara itu tidak dibawa ke mesyuarat rasmi parti. Untuk tindakan diambil ia mesti dibuat berdasarkan keputusan rasmi parti,” katanya kepada pemberita selepas melancarkan pameran Pertanian, Hortikultur & Agropelancongan Malaysia 2022 di Serdang.

Beliau yang juga Naib Presiden UMNO berkata beliau bersedia untuk mengambil langkah seterusnya sekiranya mana-mana ahli Parlimen menarik balik sokongan kepada kerajaan.

Tanpa memberi sebarang petunjuk mengenai bila Pilihan Raya Umum Ke-15 (PRU-15), Ismail Sabri membayangkan bahawa beliau akan berdepan dengan penentangnya.

“Negara kita mengamalkan sistem demokrasi… jadi terpulang kepada sesiapa sahaja untuk membuat keputusan, mana-mana pihak boleh membuat keputusan sendiri.

“Dan dengan keputusan itu kita perlu hadapi jika ada penarikan sokongan contohnya, jika kerajaan tumbang, pilihan raya mesti diadakan selepas itu.

“Jika semua sudah bersedia untuk pilihan raya, tiada pilihan untuk kita menyekat pilihan raya diadakan, kerajaan sudah bersedia dalam apa jua keadaan.

“Jika kerajaan ini masih kekal, maka kita akan mempertimbangkan tarikh pilihan raya yang sesuai,” katanya menurut laporan MalayMail.

Akhbar tempatan The Star semalam melaporkan gabungan PN sedang mempertimbangkan untuk menarik sokongannya kepada Ismail Sabri, yang boleh mencetuskan kejatuhan Kerajaan Persekutuan.

Memetik sumber yang tidak dinamakan, The Star melaporkan bahawa PN, yang bersama-sama membentuk kerajaan dengan gabungan Barisan Nasional (BN) pimpinan UMNO, kecewa kerana pertemuannya yang dijadualkan dengan Ismail Sabri pada Khamis lalu dibatalkan secara tiba-tiba malam sebelumnya oleh Pejabat Perdana Menteri.

Pertemuan itu dikatakan untuk membincangkan pelantikan Timbalan Perdana Menteri daripada Bersatu, iaitu sebahagian daripada perjanjian yang ditandatangani antara beliau dan bekas Perdana Menteri Tan Sri Muhyiddin Yassin sebelum meletakkan jawatan pada Ogos tahun lepas.

Terdahulu hari ini, Naib Presiden Bersatu Datuk Dr Radzi Jidin menegaskan bahawa parti itu tidak membincangkan sebarang isu menarik sokongan terhadap Kerajaan Persekutuan.

Malah, katanya Bersatu tetap memberi sokongan kepada Datuk Seri Ismail Sabri Yaakob walaupun Perdana Menteri membatalkan pertemuan bersama PN pada saat-sat akhir Khamis lalu.

Ismail Sabri menjadi Perdana Menteri kesembilan setelah mendapat sokongan kesemua 50 ahli Parlimen daripada parti gabungan PN. Untuk rekod, sejak negara merdeka hanya Presiden UMNO yang juga Pengerusi BN sahaja yang dilantik sebagai Perdana Menteri kerana parti itu memiliki majoriti ahli Parlimen.

Ismail Sabri menerima sokongan daripada Pengerusi PN Tan Sri Muhyiddin Yassin termasuk 31 ahli Parlimen mewakili Bersatu, 18 PAS, satu Parti Solidariti Tanah Airku (Star) dan empat bebas pro-PN.

Muhyiddin juga telah berunding dengan pimpinan parti Gabungan Parti Sarawak (GPS) dan Parti Bersatu Sabah (PBS) yang membentuk kerajaan PN sebelum ini untuk mengambil ketetapan sama.


Sambutan Aidiladha pada 29 Jun

Umat Islam di Malaysia akan menyambut Aidiladha pada 29 Jun ini, menurut Penolong Setiausaha Majlis Raja-Raja Datuk Mohd Aseral Jusman.

“Bagi menyempurnakan titah perintah Seri Paduka Baginda Yang di-Pertuan Agong setelah diperkenan oleh Duli-Duli Yang Maha Mulia Raja-Raja, maka bagi pihak Penyimpan Mohor Besar Raja-Raja Malaysia dengan ini mengisytiharkan bahawa 1 Zulhijah 1444 Hijrah ialah pada 20 Jun 2023 Masihi.

“Oleh yang demikian, Hari Raya Korban (10 Zulhijah) bagi negeri-negeri di seluruh Malaysia ditetapkan pada hari Khamis, 29 Jun 2023 Masihi,” menurutnya dalam pengumuman yang disiarkan oleh Radio Televisyen Malaysia (RTM) malam ini.


Bekas isteri SM Faisal gagal cabar kuasa Mahkamah Syariah

Bekas isteri ahli perniagaan Datuk SM Faisal SM Nasimuddin Kamal gagal memperoleh kebenaran bagi mencabar bidang kuasa Mahkamah Syariah Kuala Lumpur yang memulakan prosiding komital terhadapnya.

Ini berikutan keputusan Hakim Mahkamah Tinggi Datuk Ahmad Kamal Md Shahid membenarkan bantahan Jabatan Peguam Negara (AGC) terhadap permohonan kebenaran semakan kehakiman yang difailkan Emilia Hanafi.

Peguam Persekutuan Mohammad Sallehuddin Md Ali, yang mewakili AGC, berkata hakim itu memutuskan bahawa Mahkamah Syariah mempunyai bidang kuasa untuk memulakan prosiding komital sebagaimana termaktub dalam Akta Pentadbiran Undang-Undang Islam (Wilayah-Wilayah Persekutuan) 1993 dan Akta Tatacara Mal Mahkamah Syariah (Wilayah-Wilayah Persekutuan) 1998.

“Prosiding dan keputusan Mahkamah Syariah tidak boleh disemak oleh Mahkamah Sivil berdasarkan Perkara 121(1A) Perlembagaan Persekutuan,” katanya ketika dihubungi hari ini.

Keputusan permohonan itu disampaikan melalui e-mel, menurut laporan Bernama hari ini.

Mohammad Sallehuddin berkata Ahmad Kamal juga mendapati semakan kehakiman itu difailkan di luar tempoh yang ditetapkan kerana keputusan Mahkamah Syariah berhubung perintah komital dibuat pada 9 Feb lepas namun Emilia memfailkan permohonan bagi mendapatkan kebenaran pada 8 Jun.

Prosiding komital terhadap Emilia, 43, adalah berhubung tindakan beliau melanggar perintah mahkamah mengenai hak lawatan SM Faisal antaranya membabitkan hak bermalam dan lokasi untuk ahli perniagaan itu mengambil tiga anak mereka.

Menurut permohonan semakan kehakiman itu, Emilia tidak tinggal atau bermastautin di Wilayah Persekutuan dan semasa prosiding hadhanah difailkan di Mahkamah Tinggi Syariah Kuala Lumpur pada 23 Julai 2018, beliau tinggal atau bermastautin di Kajang.

Permohonan itu mendakwa Seksyen 4 Akta Undang-Undang Keluarga (Wilayah-Wilayah Persekutuan) 1984 adalah terpakai untuk semua orang Islam yang tinggal dalam Wilayah Persekutuan dan yang bermastautin dalam Wilayah Persekutuan tetapi Emilia tinggal di luar Wilayah Persekutuan.

Emilia memohon deklarasi bahawa Mahkamah Tinggi dan Mahkamah Rayuan Syariah Kuala Lumpur tidak memiliki bidang kuasa untuk mendengar serta menghukum mana-mana individu yang menghina mahkamah sebaliknya bidang kuasa itu adalah hak eksklusif mahkamah sivil di peringkat Mahkamah Persekutuan, Rayuan dan Tinggi berdasarkan Perkara 126 Perlembagaan Persekutuan.